Быйыл йәй Башҡортостанда йәш археологтар мәктәбе ойоштороласаҡ - Bash.News\nБыйыл йәй Башҡортостанда йәш археологтар мәктәбе ойоштороласаҡ https://bash.news/news/37770_byjyl_jj_bashortostanda_jsh_arxeologtar_mktbe_ojoshtorola\nШулай ҙа жюри ағзалары башҡорт белгестәренең башланғысын иң лайыҡлыһы тип таба. Йәш археологтар мәктәбе июндә Борай районында ойошторолоп, ике аҙна дауам итә. Урта быуатҡа ҡараған боронғо ҡаласыҡ һәм ҡәберлектә ҡаҙыныу эштәренең барышына утыҙға яҡын сығарылыш синыф уҡыусыһы һәм студенттар шаһит булыр тип көтөлә. Экспедиция барышында йәштәр палаткаларҙа йәшәйәсәк, шулай уҡ проект авторҙары улар өсөн көн һайын тарих, археологияға арналған ҡыҙыҡлы лекциялар, семинарҙар ойошторорға ниәтләй. Фәнни эштәр конкурсы ла уҙғарыласаҡ.\nАлександр Колонских, Р. Кузеев исемендәге этнология тикшеренеүҙәре институты кесе ғилми хеҙмәткәре: «Бындай археологик мәктәптәр Мәскәү, Ҡырымда уңышлы эшләп килә. Башҡортостанда ла был йүнәлештәге эшебеҙ уңышлы булыр тип өмөтләнәбеҙ. Йәштәр был мәктәптә ҡатнашып, ҡаҙыныу эштәрен алып барыу методикаһы менән танышасаҡ. Уларҙа бәләкәй тыуған илгә һөйөү уятыу - төп маҡсатыбыҙ».\nРеспубликала яңы уҡыу йылынан “Ҡанатлан!” социаль-мәғариф проекты старт ала\n16:00, 16 авг\nӨфөлә уҡытыусыларҙың август кәңәшмәһе үтә\n15:00, 16 авг\nРеспубликала яҡын мәктәп автобустарының яңы уҡыу йылына техник әҙерлеге тикшерелә\n22:33, 15 авг


Хеҙмәт кенәгәләре электрон форматҡа күсә\nКисә,17 сентябрҙә, "Һанлы иҡтисад" милли проектына ярашлы рәүештә, электрон хеҙмәт кенәгәләрен индереү тураһындағы закон проекты беренсегә уҡылды. Унда, ҡағыҙ кенәгәләге кеүек үк, вазифа, башҡарылған эш, икенсе эш урынына күсеү, эштән китеү, хеҙмәт килешеүен туҡтатыу хаҡында мәғлүмәттәр күрһәтеләсәк.#нацпроекты #миллипроекттар\nКисә,17 сентябрҙә, "Һанлы иҡтисад" милли проектына ярашлы рәүештә, электрон хеҙмәт кенәгәләрен индереү тураһындағы закон проекты беренсегә уҡылды. Унда, ҡағыҙ кенәгәләге кеүек үк, вазифа, башҡарылған эш, икенсе эш урынына күсеү, эштән китеү, хеҙмәт килешеүен туҡтатыу хаҡында мәғлүмәттәр күрһәтеләсәк.\nЗакондың 2020 йылдың 1 ғинуарынан үҙ көсөнә инеүе көтөлә. Белгестәр иҫәпләүенсә, ул яҡынса 60 млн гражданға, 8,4 млн хужалыҡ субъектына ҡағыласаҡ.\n2021 йылда хеҙмәт юлын башлаусылар өсөн электрон хеҙмәт кенәгәләрен асыу мотлаҡ буласаҡ. Ә ҡалғандар, ҡағыҙ вариантына тоғро ҡалып, унан баш тарта ала. Бының өсөн 2020 йылдың дауамында, ҡағыҙ документ менән ҡулланырға теләк белдереп, ғариза яҙырға кәрәк буласаҡ.\nЭшсе 2021 йылдың 1 ғинуарына тиклем ғариза яҙып өлгөрмәһә, эш биреүсе уның ҡағыҙ вариантындағы хеҙмәт кенәгәһен һаҡлау яуаплылығынан арына.\nХөкүмәт ағзалары электрон хеҙмәт кенәгәләренән ҡурҡмаҫҡа саҡыра. Улар, киреһенсә, уңайлыҡтар ғына тыуҙырасаҡ.


Арыу-талыу белмәҫ Ирек Зарипов сираттағы паралимпия “алтын”ын яуланы // Йәмғиәт | новости башинформ.рф\nАрыу-талыу белмәҫ Ирек Зарипов сираттағы паралимпия “алтын”ын яуланы\n9:15, 19 марта 2010 Йәмғиәт\nВанкувер ҡалаћында үткән X Паралимпия уйындарында башҡорт спортсыћы Ирек Зарипов дүртенсе “алтын” миҙал яуланы. Уистлерҙа 10 километрға дистанцияла саңғы уҙыштары буйынса паралимпия ярыштарында “ултырыусы” спортсылар категорияһында ул иң яҡын эҙәрлекләүселәренән бер минуттан ашыуға алдараҡ килде.\n“Көмөш” призер итальян Энцо Масиелло Зариповтан бер минут туғыҙ секундҡа ҡалышты. Белорус Дмитрий Лобан, дүрт тапҡыр чемпиондан бер минут 13 секундҡа ҡалышып, «бронза» призер булды.\nБыл Уйындарҙа Рәсәй йыйылма командаһының туғыҙ юғары наградаһынан башҡортостандар иҫәбендә – алтауһы.


1 ғинуарҙан пенсия арта — Башҡортостан буйынса Пенсия фонды бүлексәһе // Иҡтисад | новости башинформ.рф\n1 ғинуарҙан пенсия арта — Башҡортостан буйынса Пенсия фонды бүлексәһе\n12:22, 29 декабря 2017 Иҡтисад\nӨФӨ, 2017 йыл, 29 декабрь. /«Башинформ» мәғлүмәт агентлығы, Галина Бахшиева/.\n1 ғинуарҙан страховка пенсияһы, шул иҫәптән эшләмәгән пенсионерҙарға билдәләнгән түләү 3,7 процентҡа арта.\nИндексациялауҙан һуң билдәләнгән түләүҙең күләме айына — 4 982,9 һум, пенсия балының хаҡы 81,49 һум була (2017 йылда — 78,58 һум). Һөҙөмтәлә ҡартлыҡ буйынса страховка пенсияһының уртаса күләме 13 423 һум тәшкил итергә тейеш, тип хәбәр иттеләр Пенсия фондының Башҡортостан буйынса бүлексәһенең матбуғат хеҙмәтенән.\n2018 йылда эшләмәгән пенсионерҙарға страховка пенсиялары һәм уларға билдәләнгән түләү элеккесә 1 февралдән түгел, ә 1 ғинуарҙан индексациялана. Шуға күрә республика пенсионерҙары 3 ғинуарҙан уҡ пенсияны арттырылған күләмдә ала башлай.\nДөйөм алғанда, 2017 йылда Башҡортостан халҡын пенсия менән тәьмин итеү өсөн Рәсәй Пенсия фонды сығымдары 195,4 миллиард һум тәшкил иткән.\nТеги: пенсиялар, пенсионерҙар


Самолетта ғауға ҡуптарған 35 йәшлек ир йөрәк өйәнәгенән вафат булған\nИҫегеҙгә төшөрәбеҙ, 10 мең метр бейеклектә булған хәл ноябрь аҙағында Гоа-Өфө маршруты буйынса осоусы суднола теркәлгәйне. Унда иҫерек пассажир икенсеһе менән бәхәскә инә. Улар хатта һуғышыр сиккә етә. Борт командиры самолетты яҡындағы аэропортта ултыртасағы тураһында белдергәс кенә, ҡыҙып алған ирҙәр тыныслана төшә. Был осраҡ киң мәғлүмәт сараларында таралыу алғандан һуң бәхәс башлаусының йөрәге декабрҙә һуғыуҙан туҡтай. Әммә мәрхүмдең яҡындары был турала ошо көндәрҙә генә хәбәр итә.


2018 йылда закондар ниндәй үҙгәрештәр кисерҙе\n16 Ғинуар 2018, 11:48\nЗакондар сығарыу өлкәһендәге яңылыҡтарға күҙәтеүЯңы йылдан беҙҙең һәр ҡайһыбыҙға ҡағылышлы федераль һәм республика закондары үҙ көсөнә инде. Уларҙың иң мөһимдәре менән һеҙҙе лә таныштырып үтмәксебеҙ.\n— Коррупцияға ҡаршы эш — дәүләт эшмәкәрлегенең мөһим йүнәлештәренең береһе. Сөнки коррупция дәүләт ҡоролошо нигеҙҙәрен ҡаҡшатыусы, емереүсе тутыҡ менән бер. Был эштә юғары кимәлдәге принципиаллек, намыҫсанлыҡ кәрәк. Дәүләт аҡсаһына ҡыҙыҡҡан һәр кем ҡасан да булһа бының өсөн яуап тоторға тура киләсәген аңларға тейеш.\nТранспорт һалымы буйынса ташламалар\nТәбиғи газ менән эшләүсе автомобилдәргә транспорт һалымы ташламаһы 20 проценттан 50-гәсә арттырылды. Ошоға ҡағылышлы Башҡортостан Республикаһы законы 1 ғинуарҙан ғәмәлгә инде (2017 йылдың 30 ноябрендә ҡабул ителгән «Башҡортостан Республикаһының айырым закондарына үҙгәрештәр индереү тураһында» 546-сы закон).\nБыл ташлама менән ҡала, ҡала яны һәм пассажир маршруттары буйынса йөк һәм пассажирҙар ташыусы ойошмалар ҡуллана ала, ә физик шәхестәргә ташлама бер генә транспорт төрөнә бирелә (йәғни, кешенең тәбиғи газ менән эшләүсе ике йәки унан да күберәк автомобиле булһа, уның теләгенә ярашлы, берәүһенә генә ташламалы һалым билдәләнә). Мотлаҡ талаптарҙың береһе — транспорт сараһының ҡулланылыу ваҡыты 10 йылдан артмаҫҡа тейеш.\n— Яңы закон республика халҡы тарафынан хуплап ҡабул ителер, тип ышанам, — тине БР Дәүләт Йыйылышы — Ҡоролтай рәйесе Константин Толкачев. — Ул экологик мөхитте яҡшыртыу маҡсатында ҡабул ителде. Беренсенән, был закон тирә-яҡ мөхиткә аҙыраҡ зыян килтергән яғыулыҡ менән ҡулланырға, икенсенән, автопаркты яңыртыуға булышлыҡ итәсәк. Тәбиғәт тураһында хәстәрлек күреү, пассажирҙар һәм йөк ташыу хәүефһеҙлеген тәьмин итеү — беҙҙең эшмәкәрлектең өҫтөнлөклө йүнәлештәре.\nЯңы законға ярашлы, ауыл хужалығы етештереүселәренә тәғәйен транспорт һалымына 50 процентлыҡ ташлама ла һаҡланып ҡалды, тик уның менән файҙаланыу өсөн мөһим шарт — хеҙмәтсәндәргә уртаса республика кимәленән кәм булмаған эш хаҡы түләү.\nДәүләт-шәхси партнерлыҡ проекттарын яҡлау\nБашҡортостан Республикаһының 2017 йылдың 30 ноябрендә ҡабул ителгән «Башҡортостан Республикаһының һалымдар тураһында айырым закондарына үҙгәрештәр индереү хаҡында» 548-се законы тап ошо мәсьәләгә йүнәлтелгән. Ул 1 ғинуарҙан ғәмәлгә инде.\nЗакон Башҡортостан Республикаһы Хөкүмәте менән дәүләт-шәхси партнерлыҡ йәки концессион килешеү төҙөгән ойошмаларҙы милек һалымынан азат итә. Ташлама килешеү төҙөлгән осорҙа ғына ғәмәли көскә эйә.\nШулай уҡ әлеге законға ярашлы Башҡортостан Республикаһының өҫтөнлөклө инвестицион проекттарын тормошҡа ашырыу барышында инвестицион килешеү төҙөлгән мәлдән һалым ташламалары күләмен билдәләгәндә капитал һалыуҙарҙы раҫлау осоро өс йылдан биш йылғаса оҙайтылды, тик бер шарт менән — төп капиталға йәлеп ителгән инвестициялар күләме 5 млрд һумдан күберәк булырға тейеш. Бынан тыш, республика биләмәһендә өҫтөнлөклө инвестицион проекттарҙы ғәмәлгә ашырыусы ойошмаларға һалым ташламалары менән ҡулланыу шарттары киңәйтелде. Шул иҫәптән юридик йәһәттән үҙгәреш процесы кисереүсе инвесторҙар ҙа кәметелгән һалым ставкаларына хоҡуғын һаҡлап ҡалды.\n— Закон республикабыҙға мөмкин тиклем күберәк инвесторҙар йәлеп итеүгә йүнәлтелгән. Был йәһәттән беҙгә көнәркәш булырлыҡ төбәктәр етерлек. Шуға күрә инвесторҙар тап беҙҙең республикаға аҡса йүнәлтһен тиһәк, улар өсөн уңайлы шарттар тыуҙырырға тейешбеҙ. Бынан тыш, һәр төрлө һалым ташламалары булдырып, беҙ социаль яуаплы эшҡыуарлыҡты дәүләт-шәхси партнерлыҡ проекттарын тормошҡа ашырыуға йәлеп итеүгә иҫәп тотабыҙ. Бөгөн хеҙмәттәшлектең был төрө беҙ теләгән кимәлдә эшләмәй. Әлеге закондың ғәмәлгә инеүе эшҡыуарлыҡ даирәһендә дәүләт-шәхси партнерлыҡ алымына ҡыҙыҡһыныу уятыр һәм республика халҡына файҙа килтерер, тип уйлайым. Бында һүҙ, тәү сиратта, дәүләт менән эшҡыуарҙарҙың мәғариф, һаулыҡ һаҡлау, мәҙәниәт өлкәләренә, яңы балалар баҡсалары, белем биреү һәм сәләмәтлек үҙәктәре асыуға йүнәлтелгән хеҙмәттәшлеге тураһында бара.\nКүләгәләге мәшғүллек менән көрәш\nВладимир Путин Башҡортостан парламенты тарафынан тәҡдим ителгән күләгәләге мәшғүллеккә ҡаршы көрәш тураһында законға ҡул ҡуйҙы. («Рәсәй Федерацияһы Хеҙмәт кодексының 360-сы статьяһына үҙгәрештәр индереү тураһында» Федераль закон). Уны Дәүләт Думаһы 2017 йылдың 15 декабрендә ҡабул итте.\nБыл хоҡуҡи акт хеҙмәткә ҡағылышлы закондарҙың үтәлешен тикшереү мөмкинлеген киңәйтте. Хәҙер ябай граждандарҙың, шәхси эшҡыуарҙарҙың, юридик шәхестәрҙең, дәүләт власы һәм урындағы үҙидара органдарының, профсоюздарҙың һәм матбуғат сараларының эш биреүсенең хеҙмәт килешеүе төҙөүҙән ситләшеүе йәки уны тейешенсә төҙөмәүе тураһында федераль хеҙмәт инспекцияһына тапшырған ғаризалары һәм мәғлүмәттәре пландан тыш тикшереү үткәреү өсөн нигеҙ була ала.\nДәүләт Йыйылышында аңлатыуҙарынса, быға тиклем хеҙмәт инспекцияһының эш биреүселәрҙе тикшереү өсөн хоҡуҡтары ныҡ сикле ине. Намыҫһыҙ эш биреүселәр бының менән оҫта файҙаланды, йәғни кешеләрҙе хеҙмәт килешеүе төҙөмәй эшкә алыуҙы хуп күрҙе. Ә бит тап шул килешеү мәле еткәс лайыҡлы пенсияға, ауырыған осор өсөн түләүгә, эш урынында имгәнгәндә страховка һәм башҡа социаль тәьминәт төрҙәрен юллауға нигеҙ булып тора. Хеҙмәтсәндәрҙең хоҡуҡтарын яҡлау маҡсатында Ҡоролтай депутаттары ошо хаҡтағы закон проектын Дәүләт Думаһына тәҡдим итте. Ул тиҙ арала ҡаралып, Рәсәй парламентының ике палатаһы тарафынан да хуплау тапты. Дәүләт башлығы ла был башланғысты яҡлауын белдерҙе. Яңы закон илдең барлыҡ төбәктәре өсөн дә берҙәй кәрәкле һәм көнүҙәк.\nКоррупция менән көрәш\nЯҡын көндәрҙә Башҡортостан депутаттарының тағы бер башланғысы федераль закон статусына эйә булыуы ихтимал. 2017 йылдың һуңғы пленар ултырышында республика парламенты «Рәсәй Федерацияһының коррупцияға ҡаршы тороу буйынса айырым закондарына үҙгәрештәр индереү тураһында» федераль закон проектын Дәүләт Думаһына тәҡдим итеү хаҡында ҡарар ҡабул итте. Әлеге ваҡытта ул Думала теркәү үткән һәм өйрәнеү өсөн Хәүефһеҙлек һәм коррупцияға ҡаршы тороу буйынса комитетҡа ебәрелгән.\nПроектта дәүләт һәм муниципаль учреждениелар етәкселәренә Рәсәй Федерацияһынан ситтә урынлашҡан сит ил банктарында аҡса һәм ҡиммәтле әйберҙәр һаҡлау өсөн иҫәп асыуҙы, сит ил финанс ҡорамалдары менән эш итеүҙе тыйыу тәҡдим ителә. Федераль закон тарафынан әле үк бындай сикләүҙәр кемдәргә ҡағылыуы билдәләнгән. Был эш коррупцияға ҡаршы тороу һәм Рәсәйҙең милли именлеген тәьмин итеү маҡсатында башҡарыла. Мәҫәлән, исемлеккә дәүләт вазифалары биләүселәр, федераль закондар нигеҙендә барлыҡҡа килгән дәүләт корпорациялары етәкселәре, урындағы хакимиәт башлыҡтары, даими нигеҙҙә эшләүсе муниципаль депутаттар инә. Дәүләт һәм муниципаль унитар предприятиелар етәкселәре әлеге исемлектә юҡ. Республика парламентарийҙары фекеренсә, был дөрөҫ түгел, сөнки уларға ла коррупция хәүефе ҡағыла. Был даирә етәкселәре бюджет аҡсалары, дәүләт һәм муниципаль милек менән эш итә һәм уларға, мәҫәлән, шул уҡ муниципаль депутаттар менән сағыштырғанда, коррупцион эшмәкәрлек өсөн ерлек ҙурыраҡ та. Дума тарафынан хуплау тапҡан осраҡта, әлеге закон проекты милли именлекте нығытыуға тос өлөш индерәсәк.\nМинималь хеҙмәт хаҡын арттырыу\nЯңы йылдан минималь хеҙмәт хаҡы күләме 9489 һум тәшкил итә. Әйткәндәй, был суммаға район өҫтәмәләре индерелмәгән. БР Ғаилә, хеҙмәт һәм халыҡты социаль яҡлау министрлығында аңлатыуҙарынса, республикабыҙҙа ғәмәлдә булған «Урал коэффициенты» (15%) минималь хеҙмәт хаҡына өҫтәлә. Шулай итеп, беҙҙә ул 10 912 һумға етә (9489+1423).\n1 ғинуарҙан эшләмәүсе пенсионерҙарҙың страховка пенсиялары, билдәләнгән түләүҙәрҙе индереп, 3,7 процентҡа арттырылды. Индексациянан һуң билдәләнгән түләү айына 4982,9 һум тәшкил итәсәк, ә пенсия балының хаҡы — 81,49 һум (2017 йылда 78,58 һум ине). Һөҙөмтәлә ҡартлыҡ буйынса страховка пенсияһының уртаса күләме 13 423 һум буласаҡ.\nАлкоголле энергетиктарҙы тыйыу\nАҙ алкоголле энергетик эсемлектәр етештереү һәм һатыу тыйылды. Роспотребнадзорҙың төбәк идаралығында аңлатыуҙарынса, 15 проценттан аҙыраҡ миҡдарҙа этил спирты һәм тонус күтәреүсе өҫтәлмәләргә эйә эсемлектәргә тыйыу индерелде. Бындай ҡарар ҡабул итеүҙең төп сәбәбе — тап ошондай эсемлектәрҙе ҡулланыусылар араһында үлем осраҡтарының күпләп теркәлеүе. Бынан тыш, закон сауҙа автоматтары аша составында спирт булған продукцияны ваҡлап һатыуҙы тыя.\nӘгәр һеҙ һатыуҙа үрҙә телгә алынған продукция төрҙәрен осратһағыҙ, был хаҡта Роспотребнадзорҙың Башҡортостан Республикаһы буйынса идаралығына хәбәр итә алаһығыҙ.\nЕр биләмәһенең сиген билдәләү тураһында\nХалыҡ араһында ер участкаларын 2018 йылдың 1 ғинуарына тиклем межалау зарурлығы, быны эшләмәгән осраҡта ер биләмәһенә хужалығың бөтөүе тураһында мәғлүмәт киң тикшерелде. Росреестрҙың Башҡортостан Республикаһы буйынса идаралығында аңлатыуҙарынса, ғәмәлдәге закондарға ярашлы, ер биләмәһенең сиге билдәләнмәгән булыуы уға хоҡуҡты дәүләт теркәүен бер йәһәттән дә сикләмәй. Шулай уҡ Берҙәм дәүләт күсемһеҙ милек реестрына индерелгән, әммә сиктәре ергә ҡағылышлы закон талаптарына ярашлы билдәләнмәгән ер биләмәләре менән алыш-биреш итеүҙә лә сикләүҙәр юҡ. Билдәле ваҡыт эсендә сиктәрҙе асыҡлау йәһәтенән дә талап ҡуйылмай. Милексе ер биләмәһен һатырға, мираҫҡа ҡалдырырға, бүләк итергә йәки унда йорт төҙөргә теләһә, был эштәрҙе участкаһы межаланмаған килеш тә башҡара ала. Әммә ҡасан да булһа күршеләр менән сиккә бәйле бәхәс сығыуы ихтимал. Межалау үткәреү бына ошоноң ише күңелһеҙ хәлдәрҙе булдырмауға ярҙам итәсәк.


Салауат районы флагы — Башҡорт Википедияһы\nСалауат районы флагы\nРәсәй Федерацияһының Башҡортостан Республикаһы Салауат районы Муниципаль берәмеге флагы — муниципаль берәмектең рәсми символы булып торған танылыу-хоҡуҡ билдәһе.\nФлаг 2006 йылдың 31 октябрендә раҫланған һәм Рәсәй Федерацияһының Дәүләт геральдик регистрына 3229 номеры менән теркәлгән.\n«Тура мөйөшлө ҡыҙыл флаг, оҙонлоғо менән киңлеге нисбәте 2:3, үҙәктә ағасҡа табан сабып барған башҡорт милли кейемендәге аҡ төҫлө һыбайлы. Уның янбашында ян-һаҙаҡ, ә өҫкә күтәрелгән уң ҡулында һары төҫтәге йәйә».\nСимволиканы нигеҙләү[үҙгәртергә | вики-тексты үҙгәртергә]\nСалауат районы Башҡортостан Республикаһының төньяҡ-көнсығыш өлөшөндә боронғо Әйле ырыуы башҡорттарының аҫаба ерҙәрендә урынлашҡан. Тәү сиратта, башҡорт халҡының милли батыры, 1773—1775 йылдарҙағы Крәҫтиәндәр һуғышының легендар етәкселәренең береһе Салауат Юлаевтың тыуған ере булараҡ билдәле. Көмөш һыбайлы — үҙ халҡына яҡтылыҡ һәм изгелек, азатлыҡ биргән, үҙенә яугир — полководец һәм шағир — импровизатор — ихласлыҡ, эскерһеҙлек, намыҫлылыҡ сифаттарын туплаған Салауат образын кәүҙәләндерергә тырыша, ә һыбайлы үҙе яугир ғәйрәтен ҡыйыулығын сағылдыра.\nУң ҡулындағы уҡһыҙ йәйә кереше салауаттарҙың тыныслыҡ һөйөүсәнлеге, ә һул ҡулының асыҡлығы — ихласлыҡ һәм асыҡлыҡ тураһында һөйләй. Флагтың ҡыҙыл төҫө — мөхәббәт, ҡаһарманлыҡ, ҡыйыулыҡ, киң күңеллелек, шулай уҡ азатлыҡ һәм Ватан өсөн ҡойолған ҡанды символлаштыра. Алға ынтылған башҡорттарҙың тоғро юлдашы ат — батырлыҡ, етеҙлек һәм маҡсатҡа ынтылыш символы булып тора һәм райондың именлеккә, матур тормошҡа ынтылыуын күрһәтә.\nһары төҫ (алтын) — байлыҡ, муллыҡ һәм изгелек символы.\n↑ Решение Совета муниципального района Салаватский район Республики Башкортостан от 31.10.2006 № 108\nhttps://ba.wikipedia.org/w/index.php?title=Салауат_районы_флагы&oldid=910516 ҡабул ителгән\nБыл бит һуңғы тапҡыр 04:49 27 сентябрь 2019 үҙгәртелгән.


Таралған японияның ете һәм рәсәй өсөн-курильская бәхәстәр ун йыл элек утрауҙары - эн-эн - Бөтә Япония онлайн юрист. Юпонский хоҡуҡи портал адвокат ҙур.\nТаралған японияның ете һәм рәсәй өсөн-курильская бәхәстәр ун йыл элек утрауҙары - эн-эн\nРәсәй контроль аҫтында кунашир утрауында архипелагы составына инә, Рәүис обсерватория Кунашир рау. Шишәмбе, һөйләшеүҙәр үткәргән, рәсәй һәм япония буйынса лидерҙар элеккесә донъяла теракт иң оҙайлы береһе булып тора. халыҡ-ара бәхәс Курильская утрауҙары, Көньяҡ һәм төньяҡ территориялар буйынса Рәсәй Япония Курил тип атала, 1945 йылда япония капитуляциялау һуң, совет ғәскәрҙәре союздаштар ғәскәре тарафынан баҫып алынаСәбәп буйынса фекер айырымлыҡтары һөҙөмтәһендә, ике ил араһында мөнәсәбәттәр законлы милеккә кемдең хоҡуғы бар вариҫы утрауҙары, артабан уларға икенсе донъя һуғышы тыныслыҡ килешеүенә булышлыҡ неподписание. Яһалма интеллект өсөн локаль ҡарар әҙерләнде, бының өсөн хөкүмәт барлыҡ ведомстволарҙың мәғлүмәт технологиялары ҙур көн тәртибендә тормай. Бәхәсле территориялар, япон утрау Хоккайдо ярҙары, утрауҙы дүрт тора: Итуруп, Япония кеүек билдәле Итуруп, Кунашир, йәки Кунашир, Шикотан утрауҙары төркөмө һәм Хабомай. фотографировать хабомай носапп утрауынан туристар мороно өлөшөн тәшкил итә, Немуро нөктәһе ярымутрауы, Хоккайдо. Фотографировать хабомай носапп утрауынан туристар мороно өлөшөн тәшкил итә, ә Немуро нөктәһе ярымутрауы, Хоккайдо.\nДекларацияһына ҡул ҡуйылған килешеү нигеҙендә 1956 йылда хөкүмәт илдә ике этәрергә тейеш булған, икенсе бөтә донъя һуғышы хәрби хәрәкәт туҡтатылған таный, әммә рәсми килешеү срогы ҡуйылмаһын өсөн тыныс түгел.\nЯпон тиелгән киң мәғлүмәт саралары, Шикотан һәм уның тапшыра ала ине Хабомай килешеү шарттарын 1956 Япония, Рәсәй эсендә төшөнсәләр һиҙгер, ҡайҙа, ниндәй ҙә япония биләмәһе, моғайын, ҡаршы протест булды.\nТерриториаль бәхәс күтәрәбеҙ була сәфәре алдынан премьер-министры Синдзо Абэ был аҙнала мәскәүҙә, рәсәй лидеры владимир путин менән осрашыу өсөн. Шулай булыуға ҡарамаҫтан, Сергей Лавров, Рәсәй дипломаты. етештереүсе иң эре була, өмөт утрауҙар сылбырының артыуын, әйләнеп ҡайта. Коно-тоно ҡасан ҡаршы ала һәм Мәскәүҙә үткән аҙнала сит ил эштәре министры Лавров Тара Япония, Рәсәй япон үҙ коллегалары һөйләүенсә, рус милләтселәре тип утрауы өҫтөндә мәскәү урамында була.\nгорстка йәкшәмбе суверенитет алыу, талап итә, ныҡлы баҫып тороу өсөн хөкүмәт һорау, скандировать '(менән) Курил-ер урыҫ. Игорь Скурлат, оратор митинг, көслө кешеләр улар яҡынса баһалау хәүефһеҙлек департаменты ҡалған йөҙҙәр, ниндәй хыянат тип атарға тәҡдим биләмәһенә тапшырҙы.\nЙәкшәмбелә мәскәүҙә үткәрелгән ҡаршылыҡ акцияһы демонстранттарҙың, курильская хөкүмәте статусы тураһындағы һөйләшеүҙе туҡтатырға талап итә утрауының көньяҡ, төньяҡ биләмә булараҡ билдәле Япония, Япония. Йәкшәмбелә мәскәүҙә үткәрелгән ҡаршылыҡ акцияһы демонстранттарҙың, курильская хөкүмәте статусы тураһындағы һөйләшеүҙе туҡтатырға талап итә утрауының көньяҡ, төньяҡ биләмә булараҡ билдәле Япония, Япония. Күптән төркөмө утрауҙар токио теле статусы тураһында ғариза менән бәйле рәсәй йомғаҡтары буйынса тревога мәғәнәле, Коно-тоно менән белдерҙе, тип ышана ул буласаҡ 2019 'боролош моменты' утрау өсөн хоҡуҡи статусын билдәләй. Лавров тәүге осрашыуында ике ил етәкселәренә тәғәйенләнгән һәм коно-тоно менән осрашыу, һөйләшеү өсөн контролдә тота, һыу алып бара солох килешеүенә ҡул ҡуйырға мөмкин. Лавров сығыш мәсьәлә фәндәр академияһы тип атала утрауы"һөҙөмтә"белдергән һәм икенсе донъя һуғышы, халыҡтар араһында ҙур айырма юҡ тип ике ҡараш, утрауҙары һәм уртаҡ хеҙмәттәшлек тәҡдим итә, әммә, балыҡ ресурстарына бай булды. Шулай уҡ, бергә хеҙмәттәшлек итергә саҡырҙы Абэ, рәсәй парламентында либерал-демократик партияһы етәксеһе владимир жириновский лдпр фракцияһы Рәсәй, тип белдерҙе япондар яҡлы бәйләнештәрҙе үҫтерергә теләүселәргә, үҙ территорияһы булырға тейеш һәм уны төҙөү рәсәй менән тыныслыҡ килешеүе менән америка ғәскәрҙәрен ҡыуып, әммә травма тапшырыу сығарҙым. Бында рәсәй флагтар эленә, ул һәр саҡ эленеп булды, - тине ул, риторика арттырыу өсөн тәҡдим 'десант' япон ерҙә. Хәрби тәғлимәте бирелгән саҡта бергәләп үткәрәбеҙ Ҡарай бирә, тип япон хәрби-диңгеҙ флоты, рәсәй флоты тора, бәлки, беҙ бер утрауында Япон десанты ташлап, күрергә булһын, япон егете беҙҙең кеүек уңышлы ергә төшөп, Жириновский тәҡдим итә. утрау икенсе донъя һуғышы аҙағында, совет ғәскәрҙәре биләгәндә, ҡасан, нисек кенә, нисек 17, япон 000 граждан сығара. Яҡынса 19, скутер 000 утрауҙа йәшәй, сит ил эштәре министрлығы сайтында хәбәр япон, Япония утрауҙары территорияһы айырылғыһыҙ өлөшө булып тора, уға бер ҡасан да сит илдә үткәрелә. Хәйер, советтар союзы төньяҡ территорияһында законһыҙ оккупацияһы аҫтында була, ә унан һуң Рәсәй менән улар 1945 йылда ссср-ҙың оккупацияланған. Министрлығы мәғлүмәттәре буйынса, япония хөкүмәте 'төҙәтеү тураһында ҡарар нигеҙендә рәсәй стратегияһы төп дүрт һорау биреп, уның менән һөйләшеп дауам рәсәй менән тыныслыҡ килешеүе төҙөй һәм төньяҡ утрау.\nमुखत्यार पुन्हा सुरू नमुना


Бейеү – ул һүҙһеҙ китап... » "Йәшлек" гәзите\nГазета "Йәшлек" » Новости » Мәҙәниәт » Бейеү – ул һүҙһеҙ китап...\nБейеү – ул һүҙһеҙ китап...\n“Саптар” хореография студияһының юбилей концерты ни өсөн нәҡ шулай исемләнеүен был тантананы ҡараған һәр кем аңлағандыр. Ысынлап та, һәр бейеүҙә хистәр ташҡыны урғылды, өмөт һәм ышаныс бүләк ителде.\nЭйе, үҙ эшен бер йыл элек кенә башлаған хореограф Радик Шамил улы Бакиров бик күпкә өлгәште. Ҡалала һәм районда һәләтле балаларҙың күп булыуын күреп, үҙенең оҫталығын башҡаларға өләшеү хыялы менән “Саптар” студияһына башланғыс һала. Бер нисә төркөм йыйылғас, балалар менән ныҡлы эш башлай. Әйтергә кәрәк, Радик Шамил улы хореограф булараҡ үтә талапсан кеше. Хәйер, шунһыҙ уңыштарға ла өлгәшеп булмайҙыр ул. Ҡыҙҙар һәм малайҙар Радик ағайҙарының талапсан, шул уҡ ваҡытта улар менән үҙҙәренең телендә һөйләшеүенә, юморға бай булыуына күптән ғашиҡ.\nБер йыл эсендә ҡаҙанған иң ҙур уңыштарҙың береһе – өлкән төркөмдөң Туапсе ҡалаһында үткән халыҡ-ара бейеү фестивалендә гран-при яулауы. Ошо уҡ мәртәбәле сарала өлкән төркөмдөң солисы Рәил Рәхмәтуллин бейеү оҫталығы менән таң ҡалдырып, гран-при яуланы.\nҠаҙаныштар бының менән генә тамамланманы әле. “Саптар” студияһының Темәс ауылындағы филиалында шөғөлләнгән Байрас Харисов “Байыҡ” телевизион конкурсында гран-при алды. Радик Шамил улы малайҙы етди һынауға әҙерләүгә ваҡытын да, көсөн дә йәлләмәне. Ғөмүмән, студияла тәрбиәләнеүселәрҙең аҙымдары көндән-көн ныҡлыраҡ, ышаныслыраҡ була бара, улар республика кимәлендәге төрлө конкурстарҙа ҙур теләк менән ҡатнаша һәм еңеү яулай.\nЮбилей концертына билеттарҙың бер ай алдан һатылып бөтөүе (хатта баҫып тороп ҡарарға ла урын булманы) сараның ниндәй юғары кимәлдә үтеүе тураһында һөйләй. “Концертты ҡабатлап күрһәтмәҫтәрме икән?” – тип мөрәжәғәт итеүселәрҙең күп булыуы ла студияның уңышлы эшмәкәрлеген дәлилләй.\nЭйе, “һүҙһеҙ китап” концертын тамашасылар, сарсаған юлсылай, бер тында йотлоғоп ҡараны. Кескәйҙәрҙең ысын акробатик алымдары, заманса бейеүҙәре, үҙҙәрен сәхнәлә ысын артистар кеүек тотоуы онотолмаҫ күренеш булды. Һәр ваҡыттағыса, өлкән төркөмдөң сығышы хайран ҡалдырҙы. Ҡыҙҙар һәм егеттәр, башҡорт, татар, рус милли бейеүҙәренән тыш, ирланд, үзбәк, чечен халыҡ бейеүҙәрен дә юғары кимәлдә башҡарҙы.\n“Буранбай” вокал ансамбле, Вилдан Ҡотоев, Инсаф Ишбирҙин башҡорт халҡының рухын сағылдырған йырҙары менән тамашаға айырым йәм өҫтәне.\n“Саптар” студияһында эшләүсе педагог-балетмейстерҙар Л. Йәрмөхәмәтова, И. Изгина, Э. Кондратьева, Я. Үтәғолова, студия етәксеһенең ижади эшмәкәрлек буйынса урынбаҫары А. Юнысбаева, менеджер-администратор Н. Мөхәмәҙиеваның да хеҙмәте баһалап бөткөһөҙ. Ә инде тамашаны онотолмаҫлыҡ итеп алып барыусы Нефтекама дәүләт филармонияһының нәфис һүҙ оҫтаһы Р. Иҙелбаева һәр кемдең һөйөүен яуланы.\nР. Бакировтың остаздары – Сибай ҡалаһының “Гөлдәр” ансамбле етәксеһе Луиза Яхина, данлыҡлы бейеүсе Динислам Исҡужин, шулай уҡ ҡала биләмәһе башлығы Ф. Әминев, мәғариф бүлеге начальнигы И. Зәйнуллин, ата-әсәләрҙең ихлас ҡотлауҙары “Саптар” студияһының эшмәкәрлегенә лайыҡлы баһа булды.\n“Саптар” хореография студияһының көслө алҡыштарға күмелгән, тарихта ҡалырлыҡ тағы бер концерты тамам. Балалар, оло уңыштар яулауына ҡарамаҫтан, ял итергә уйламай. Көҙгө каникул мәлендә лә күнекмәләр дауам итте. Сөнки Радик Шамил улы үҙ алдына ғына түгел, ә тәрбиәләнеүселәренә иң ҙур маҡсаттар ҡуя һәм, күңелдәге хыялдарҙы тормошҡа ашырмайынса, тынысланырға ярамай, тип өйрәтә. Юғарылыҡҡа ынтылған “Саптар”ҙарҙың ҡанаты бер ҡасан да талмаһын!\nСығыу ваҡыты 17-11-2016, 15:23 | Ҡаранылар: 777\n«Гөлдәр» өлгөлө бейеү ансамбленең ҙур ҡаҙанышы


Өфөнөң 115-се гимназияһында ҡабаттан берҙәм дәүләт имтиханын тапшырыу үтте\nКүберәк балл йыйырға, йәки икенсе тапҡыр юғары уҡыу йортона инергә теләүселәр һаны 200-ҙән ашты.\nУлар араһында яңыраҡ Украинанан күсеп килгән Дмитрий Кадыгроб та бар. Егет 9-класты тамамлаған, ғаилә Украинала ҡалған яҡындары ғүмере өсөн борсолғанға, интервью биреүҙән баш тартты. Ҡабаттан тапшырылған имтиханда ла ҡаты тәртип, һәр кем металл эҙләгесе аша үтә. Кабинеттарҙа видеокүҙәтеү ойошторолған. Математиканан имтиханды тағы ла 16 июлдә тапшырырға була, ти комиссия ағзалары.\nЖанна Миникеева, Башҡортостан мәғариф министрлығының дәүләт аттестацияһы бүлеге баш белгесе: «16 июль бөтә предметтар буйынса ла имтихан тапшырыу көнө, тип тәғәйенләнгән. Тик мәктәпте алдағы йылдарҙа тамамлағандар, етерлек балл йыймаһа ла, имтиханды киренән тапшыра алмаясаҡ. Бөгөн улар өсөн ошо йылдың һуңғы мөмкинлеге».


Бәхетле яҙмыш яҡтыһы » журнал Башкортостан кызы | Башҡортостан ҡыҙы журналы\nБәхетле яҙмыш яҡтыһы\nРеспублика перинаталь үҙәгенең ярҙамсы репродуктив технологиялар бүлеге мөдире, Башҡортостандың атҡаҙанған табибы, БР һаулыҡ һаҡлау отличнигы Рәмилә Оморҙаҡ ҡыҙы Үҙәнбаеваның тормош юлы Башҡортостан медицинаһы үҫеше менән тығыҙ бәйләнгән. Үҙ ғүмерендә нисә ғаиләне тарҡалыуҙан һаҡлап ҡалған, нисәмә балаға ғүмер биргән ул! Англияла Экстракорпораль аталандырыу (ЭКА) ысулы ярҙамында пробирка эсендә яралған Луиза Браун исемле ҡыҙҙың тыуыуы бөтә донъяны шаулатһа, 1986 йылда Рәсәйҙә ошондай ысул менән барлыҡҡа килгән Ленаның яҙмышы күптәрҙе тетрәндерә. Башҡортостанда ошо эштәрҙең инешендә тороу, бүлекте булдырыу, етәкләү тап Рәмилә ханым иңенә төшә.\nРәмилә эштән ҡайтып, ғаиләһенә тәмле ризыҡтар бешергәнендә икенсе бүлмәнән ағылған моңдоң күңеленә бәхет булып тулышҡанынан үҙен күктең етенсе ҡатында тоя. Бына бит ул ысын ҡатын-ҡыҙ бәхете! Башҡортостандың атҡаҙанған сәнғәт эшмәкәре, Ш. Бабич исемендәге республика дәүләт йәштәр премияһы лауреаты, «Устарыма һал һин йөрәгеңде», «Кис ултырып ҡыҙҙар сигеү сигә», «Аҡ болоттар», «Йылғалар төнөн һөйләшә», «Тыпырҙатып бер баҫмағас, бейеү буламы бейеү!» кеүек әллә күпме популяр йырҙары менән танылған композитор Юлай Үҙәнбаев менән улар өс тиҫтә йылға яҡын ҡулға-ҡул тотоношоп ғүмер һуҡмағынан атлай. Һөйөклөһөнөң күҙ ҡарашынан аңлауынан, һәр ваҡыт иң ҡуйырға әҙерлегенән, ауыр эшен аңлап ҡарауынан үҙен терәкле, көслө тоя ул.\nҮткән ғүмер юлын барлағанда был игелекле, ихлас ханыма барыһы ла алдына ғына килеп торған кеүек. Әммә һәр уңыштың нигеҙендә ныҡышмал хеҙмәт, йоҡоһоҙ төндәр, үҙенең алсаҡлығы, асыҡлығы, киң күңеллелеге ятыуын төшөнәһең.\nҮҫәргән ҡыҙы Рәмилә Йылайыр районының әлеге көндә ер йөҙөнән юғалған Ҡамыш-Үҙәк ауылында туғыҙ балалы ғаиләлә бишенсе булып донъяға килгән. Уға хәтлем гел малайҙар тыуғанлыҡтан, бөтә иғтибар ҡыҙға күскән. Наҙлыҡай тынысһыҙыраҡ та күренгән. Фәүзиә менән Оморҙаҡтың ғаиләһендә алтынсыға – малай, етенсе, һигеҙенсегә – ҡыҙ, туғыҙынсыға йәнә ир бала тыуған. Рәмиләне холҡо буйынса кендек инәһе Сәғиҙәгә оҡшаталар. Атаһы менән әсәһенең үҙ-ара мөғәмәләһе, балаларына ҡарата мөнәсәбәттәре иҫ киткес йылы була. Атаһы – механик, әсәһе колхозда – ашнаҡсы. Күмәк балалы ғаиләнән кеше өҙөлмәй. Бәләкәстәр эш менән тәрбиәләнеп үҫә. Рәмилә лә һәр ваҡыт хәрәкәттә: кер йыуһынмы, аш-һыу әҙерләһенме, һыйыр һауһынмы – бөтә мәшәҡәт уға төшә. Башланғыс класты тамамлағас, Сибай интернат-мәктәбенә уҡырға бара. Яҡшы өлгәшкән өсөн 6-сы класта Бөтә Союз пионер лагеры «Артек»ка путевка менән бүләкләнә. Интернаттың комсомол ойошмаһы секретары була. «Гөлнур Салауат ҡыҙы Байегетова, Миңъямал Әшрәф ҡыҙы Солтанова, Лилиә Әхмәт ҡыҙы Аҡъюлова 4-се кластан атай-әсәйҙе алмаштырҙы. Ғәлиә Мөхтәр ҡыҙы менән Самат Әбдрәхим улы Мөхәмәтйәновтар кеүек шәп апай-ағайҙар уҡытты беҙҙе. Интернат икенсе тыуған йортобоҙға әйләнде. Һабаҡташтарым менән һаман аралашам», – ти Рәмилә Оморҙаҡ ҡыҙы ғорурлыҡ менән.\nБәләкәйҙән табип булырға, йыш ауырыған әсәһен дауаларға хыялланған ҡыҙ Башҡорт дәүләт медицина институтының санитар-гигиена факультетына уҡырға инә.\nУл 2-се курста белем алғанында, 46 йәшендә генә әсәһе гүр эйәһе була. «Ваҡытында дауаланһа, ҡотҡарып ҡалырҙар ине. Әлеге белемем булғанда ла ярҙам итә алыр инем», – тип үртәлә Рәмилә Оморҙаҡ ҡыҙы. Ваҡ балалар менән яңғыҙы тороп ҡалған атай өйләнә. Үгәй әсәйле яҙмышҡа күнеп, баш баҫып йәшәп китергә лә үҙендә көс таба. Ҡусты-һеңлеләре өсөн яуаплылыҡ тойған ҡыҙҙы яҙмыш нығыта. Күҙ алдында һәр ваҡыт әсәһенең яҡты рухы балҡып тора. «Ябай ауыл ҡатыны булһа ла, беҙҙе уҡытырға тырышты. Беребеҙ шиғыр ятлай, беребеҙ матбуғат уҡый. Гәзит-журналдарға һәр ҡайһыбыҙҙың йәшенә тура килтереп яҙыла торғайнылар. Атайым шул арҡала бер ай эш хаҡы алманы. Әсәйем үҙе шәл бәйләгәндә лә, беребеҙҙән ҡабатлау ғәмәлдәрен ятлатһа, икенсебеҙҙән китап уҡытты. Ғаиләлә барыбыҙ ҙа шахмат уйнай. Уҡыу буйынса ярыша инек. Һәр ваҡыт ошо күренеш күҙ алдымдан китмәне. Мәктәп базаһы ныҡ булғанға, институтта белем алыу еңел бирелде. Студент саҡта дауаханала санитарка булып эшләнем. Һабаҡташтарымдан уңдым. Юлымда гел яҡшы кешеләр осраны», – ти Рәмилә ханым. Ятаҡтың бер бүлмәһендә Рәсәйҙең төрлө тарафынан йыйылған ете ҡыҙҙың һәр береһе менән уртаҡ тел табып, бер ғаилә булып һыйышып дуҫ йәшәйҙәр.\nӨлөшкә төшкән көмөш\nТормош иптәше Юлай менән 1984 йылда танышалар. Райондашы, билдәле йырсы Фәрит Бикбулатов студенттарҙың осрашыу кисәһенә Үҙәнбаевты ла алып килә. Рәмилә уны хеҙмәткә оҙатып, көтөп ала. Дипломлы белгес Баймаҡта баш лаборант булып эшләп йөрөгәндә, Юлай атаһынан ҡыҙҙы һоратып килә. «Тормошҡа сыҡһам, бәләкәй туғандарыма ярҙам итә алмаҫмын тип, ризалыҡ бирмәгәйнем. Әммә ул ныҡыш булып сыҡты», – тип бәхетле йылмая Рәмилә ханым.\nЙәш ғаилә 1990 йылда Баймаҡта төпләнә. Юлай ҡалалағы сәнғәт мәктәбенә музыка уҡытыусыһы булып урынлаша. Йырҙар ижад итә, «Ҡош юлы» вокаль-инструменталь төркөмө менән тығыҙ хеҙмәттәшлек итә. Телевидение, радиола яҙмалары йыш яңғырай. Рухиәтебеҙ күгендә Юлай Үҙәнбаев исемле яҡты йондоҙ ҡабына. Тиҙҙән улдары Салауат донъяға килә. 1992 йылда, шатлыҡ өҫтәп, ҡыҙҙары Ләйсән тыуа. 1993 йылда ғаилә башлығы Арыҫлан Мөбәрәков исемендәге Сибай башҡорт драма театрына саҡырылыуы сәбәпле, Үҙәнбаевтар Сибай ҡалаһына күсенә. Рәмилә ҡала поликлиникаһында табип булып эшләй башлай. Юлай сәхнә әҫәрҙәрен музыкаль яҡтан биҙәй, спектаклдәргә йырҙар ижад итә.\n2003 йылда Юлай Хәмит улын Мәжит Ғафури исемендәге Башҡорт дәүләт академия драма театрына музыкаль етәксе итеп саҡыралар. «Юлай февраль айында, беҙ августа Өфөгә күсендек. Өс йыл иремдең бер туған апайы Тәнзилә Үҙәнбаевала йәшәнек. Ял көндәрендә өйҙә баҫырлыҡ та урын булмай. Туғандар йыйыла. Бер насар һүҙ әйтеү түгел, ҡырын да ҡарап ҡуймаған Тәнзилә апайға рәхмәтлемен. 2006 йылда, ниһайәт, үҙебеҙҙең фатирға күстек», – ти Рәмилә ханым.\nБаш ҡала үҙенә һыйындырыр алдынан түҙемлектә, ныҡышмалыҡта һынап алыусан. Үҙәнбаевтар ҙа төпләнеп китер алдынан эштәре менән таныла. Әлдә балалары аҡыллы, бәләсел түгел, тырышып белем ала, үҙ аллы булып үҫә. Әлеге көндә Салауат «ЮТЕЙР» авиакомпанияһында – бортпроводник, ә Ләйсән Санкт-Петербургта акушер-гинеколог булып эшләй. Рәмиләнең кесе туғандарымды ҡарай алмаҫмын тигән борсолоуҙары юҡҡа була. Юлай ҙа, Рәмилә лә туған айырмай. Бер бөтөн, бер-береһенә терәк булып, бер төптән егелеп, ауырлыҡтарҙы еңеп сыға.\nБала – бауыр ите\nӨфөгә килгәс тә, республика кардиология диспансерында эшләп йөрөгән Рәмилә эстракорпораль аталандырыу бүлеген асыу хаҡында һүҙ алып барғандарын ишетә йөрөй. Ошо эште тап үҙенә етәкләргә тәҡдим иткәстәр, ҡаушап ҡала. Көсөм етмәҫ, тип уйлай. Ҡайтҡас, тормош иптәше менән кәңәшләшә. Юлай Хәмит улы дәртләндерә, баш тартмаҫҡа күндерә.\nБүлекте булдырыу, кадрҙар мәсьәләһен хәл итеү кеүек бихисап һорауҙарҙан башланып китһә лә, ул – тәүге юл ярыусы, беренсе эмбриолог. Мәскәүҙә, сит илдә уҡып ҡайтыу ышаныс өҫтәй. «ЭКА беренсе тапҡыр үткәрелгәндә, һәр аҙымды эҙмә-эҙлекле, минутлап һанап әҙерләндек. 25 процедура үткәреп, күрһәткесебеҙ буйынса сит илдәрҙән ҡалышманыҡ: һөҙөмтә 31% тәшкил итте. Әлеге көндә беҙҙең беренсе балаға 11 йәш тулды. Бүлек ойошторолоуының 10 йыллығын билдәләгәндә, ул байрамда шиғыр һөйләне. 2006 йылдан алып күп кенә ғаиләне бәхетле иттек. Өйләнешкәс, ғаиләлә сабый тыуырға тейеш. Балаһыҙ тормош бушҡа үткән кеүек. Уларҙың ҡыуаныстарына шатланабыҙ. Әлеге көндә түлһеҙ ғаиләләргә ярҙам күрһәтеү күпкә яҡшырҙы. Элек дәүләттән 100-әр квота бирелә ине, быйыл – 1500, икенсе йылға 2000-гә етәсәк. Хәҙерге йәштәр иң тәүҙә белем ала, карьера төҙөй, фатир мәсьәләһен хәл итә, сәйәхәт ҡыла – шуларҙы үтәгәс кенә тормошҡа сығыу яғын ҡарай. Ул ваҡытта инде бала табыу һәләте, ауырға ҡалыу ихтималлығы кәмей. Элек ЭКА-ға 34 – 35 йәшлектәр мөрәжәғәт итһә, хәҙер 26 – 27 йәшлектәр ҙә килә.\n...Ирҙәр донор булырға аҡса өсөн ризалаша. Уларҙы ла бөртөкләп табабыҙ. Күптәр түлһеҙ икәнен белмәй йөрөй. Спермограммаларын тапшырғас, енси күҙәнәктәре юҡлығы асыҡлана. Ошондай ғаиләләргә ярҙам итеү өсөн донорлыҡ банкы булдырылды. Кандидат итеп юғары уҡыу йортонан бер айҙа 17 студентты саҡырҙыҡ, уларҙы тикшереү һөҙөмтәһендә киләсәктә икәүһенә донор спермаһы кәрәк булыуы асыҡланды. «Атай» һайлағанда төҫ-фиғеленә ҡарайбыҙ, уртаса стандарттарға тап килтерергә тырышабыҙ. Бөтә кәрәкле күрһәткестәр буйынса үтһә, генетик консультацияға ебәрәбеҙ. 50-нән икәүһе генә яраҡлы булыуы мөмкин. Аллаһы Тәғәлә ярҙам итеп, фенотип үҙенсәлектәр буйынса үҙ аталарына оҡшаған бала ебәрә», – ти Рәмилә ханым. Эше хаҡында ул илһамланып һөйләй. Күңел һалып, яратып башҡарған шөғөлөң булыуы – үҙе бер бәхет!\n«Элек-электән ғаиләлә бала булмаһа, ҡатын-ҡыҙ ғәйепле һаналған. Ирҙәрҙең түлһеҙлеге дөрөҫ туҡланмауҙан да килә. Ир-егеттең бил үлсәме 92 сантиметрҙан ҡалынайһа, тестостерон гормоны кәмей, был үҙ сиратында түлһеҙлеккә дусар итә. Һыра, спиртлы эсемлектәр, тәмәкенең кире тәьҫире хаҡында һөйләп тә тормайым. Экологик шарттар, химик бысраныу, пестицидтар, радиация, компьютер, телефондар зарары шикһеҙ. Ир-егеттәрҙең репродуктив ағзаларына юғары температура насар тәьҫир итә. Автомобилдәрҙә йылытылыусы креслолар, мунса, эҫе сауна менән мауығыу, спорт менән шөғөлләнмәү, енси бәйһеҙлек түлһеҙлеккә килтерә. Дауаланмаһалар, йоғошло ауырыуҙар хроник төргә күсә. Енси тормош менән бер йыл йәшәп тә, ҡатын ауырға ҡалмаһа, тикшереү үтергә кәрәк. Сәбәбе ирҙә түгел икән, ҡатын-ҡыҙҙың һаулығы тикшерелә. Ғәҙәттә, ғаиләлә түлһеҙлек булһа, ҡатын-ҡыҙ бөтә анализдарын биреп бөткәс кенә, ирен арҡан менән һөйрәп тигәндәй алып килә. Ирҙәрҙе тикшереү еңелерәк, шуға ла тәүҙә уларҙан башларға кәңәш ителә. Ҡайһы ваҡыт психологик түлһеҙлек була. Ундайҙар менән бер һөйләшеү етә. Ҡайғыларын уртаҡлашып сығып китәләр ҙә икенсе айында, ауырға ҡалдыҡ, тип ҡыуанып шылтыраталар. Һүҙ ҡеүәте микән?» – ти табип.\nБүлек асылғас та, түләүле дауалау, тикшереүгә рөхсәт бирелмәй. Дүрт йылдан һуң ғына пациенттар һорауы буйынса ундай мөмкинлек асыла. «Беҙҙең маҡсат аҡса эшләү түгел. Эмбриондар үҫешкәндә әсәнең бала ятҡылығында ниндәй шарттар булһа, биш көндөң һәр береһендә температура, газ, дымлылыҡ шул миҡдарҙа күҙәтелергә тейеш. Енси күҙәнәктәр, эмбриондар менән эшләгән һәр бер манипуляция өсөн материалдар бер тапҡыр ҡулланылғас та ташлана. Эмбриондар үҫешһен өсөн махсус культураль средалар Даниянан һатып алына. Был, һис шикһеҙ, ҡыйбатҡа төшә. Үҙҙәре түләй алмағандар өсөн хөкүмәт аҡса бүлә.\nЭКА-ға килер алдынан күптәр уйланып йөрөй. Бәлки, шулай кәрәктер ҙә. Кеше психологик яҡтан да өлгөрөргә тейеш. Ыңғай һөҙөмтәгә көйләнгәндәр, ысынлап та, уңышҡа өлгәшә», – ти Рәмилә Оморҙаҡ ҡыҙы. Ошоларҙы тыңлағас, бала, ысынлап та, Аллаһы Тәғәләнән бирелгән ҡиммәтле бүләк икәненә төшөнәһең.\nТабипты борсоған мәсьәләләр\nХәҙерге заманда ҡыҙҙарға пар табыуы ҡыйын. Юғары белемле, бөтә яҡтан да тап килгән йәр көтөп ғүмерҙәрен уҙғарып, ҡыҙлыҡтарын хатта табиптарҙан алдырғандар менән енси бәйһеҙлек арҡаһында түлһеҙ ҡалғандарҙы бер маҡсат берләштерә – улар бала теләй.\n«Пар таба алмағандар йәл, әлбиттә. Әммә ҡырҡҡа еткәнсе көтөп ултырырға ярамай. Йәшәйештең дауамы булырға тейеш. Һәр бала үҙ ризығы менән тыуа. Сабыйға ҡурҡып түгел, ҡыуаныс итеп ҡарарға өйрәтмәгәнлектән дә киләлер ул. Тәүәккәлләп килгәндәр тиҙ генә ауырға ҡала. Йөклөлөктө лә еңел үткәрә. Сәләмәт бала табыу өсөн үҙ һаулығыңды алдан ҡайғыртырға кәрәк. Иң тәүҙә, енси юлдарҙың таҙа булыуы шарт. Күп осраҡта түлһеҙлектең сәбәбе – аборт яһатыу. Был хаҡта әсәйҙәргә ҡыҙ бала менән тартынмай алдан һөйләшеүҙәр алып барыу мотлаҡ. Күремдең ҡасан килерен бала белергә тейеш. 17–18 йәш тулып китә, ә ҡыҙ баланың күреме юҡ. Был осраҡта гормондарын көйләү талап ителә. Ҡатын-ҡыҙ – генетик банк ул. Гүзәл затҡа йомортҡалыҡ тыумыштан һалына. Ир-егеттәрҙең енси күҙәнәктәре 72 көн һайын алышынып торһа, ҡатын-ҡыҙ тыумыштан бирелгән запасын сарыф итә, ғүмер дауамында яңылары барлыҡҡа килмәй. Спиртлы эсемлектәр ҡулланһа, тәмәке тартһа – беренсе сәп йомортҡалыҡ. Эмбриолог булараҡ әйтәм, яман ғәҙәтле ханымдарҙың эмбриондары сифаты түбән», – быныһы ла уның борсолоуҙары.\nРәмиләне, ЭКА – Хоҙайҙың ихтыярына ҡыҫылыу, тигән ҡараш һағайта. Уның ихтыярында булмаһа, бер япраҡ та һелкенмәй. Аллаһы Тәғәләнең ҡөҙрәте менән ярала ярҙамсы юл менән табылған сабыйҙар ҙа. Ошо балаларҙан изгелектәр күреп ултырырға яҙһын ата-әсәләренә, тип теләй ул һәр ваҡыт.


Рәми Ғарипов исемендәге 1-се Башҡорт республика гимназия-интернатын миҙалға тамамлаған беренсе сығарылыш уҡыусыһы, академик, Башҡортостандың халыҡ яҙыусыһы Ғайса Батыргәрәй улы Хөсәйеновҡа 90 йәш\n2018 йылдың 10 апрелендә гимназиябыҙҙың тәүге сығарылыш уҡыусыһы, академик, филология фәндәре докторы, Башҡортостандың халыҡ яҙыусыһы, Салауат Юлаев премияһы лауреаты Ғайса Батыргәрәй улы Хөсәйеновҡа 90 йәш тулды. Рәсәй Фәндәр академияһы Өфө ғилми үҙәге Тарих, Тел һәм Әҙәбиәт институтында юбилярҙы тәбрикләп тантаналы ултырыш уҙғарылды.\nТантанаға хөрмәтле Ғайса Батыргәрәй улының хеҙмәттәштәре, шәкерттәре, Башҡортостан Яҙыусылар союзы идараһы, Башҡортостандың гуманитар фәндәр донъяһы вәкилдәре йыйылды. Ҡотлау һүҙҙәре менән тәүгеләрҙән булып әҙипте оло юлға сығарған тыуған уҡыу йорто - Рәми Ғарипов исемендәге 1-се Башҡорт республика гимназия-интернаты коллективы сығыш яһаны. Гимназия директоры Ләйсән Нурмөхәмәт ҡыҙының: “Һеҙ - 75 йыллыҡ тарихы булған иң абруйлы уҡыу йорто – мәктәп-интернатты көмөш миҙалға тамамлаған беренсе сығарылыш уҡыусыһы. Иҫ киткес тырышлыҡ, көслө ихтыяр, тәбиғәттән бирелгән һәләт, алға ынтылыш, намыҫлы хеҙмәт – ошо сифаттар һеҙҙе республикабыҙ һәм илебеҙ күләмендә ҙур танылыу яуларға, гимназия-интернатының данын, мәртәбәһен күтәреүсе ҙур абруйлы шәхес булырға ярҙам итте. Һеҙ халҡыбыҙҙың батыр ир-уҙамандарына хас булған матур сифаттар - бөйөклөк һәм ябайлыҡ, саялыҡ һәм тәүәкәллек, изге күңеллелек һәм талапсанлыҡты үҙенә туплаған, йәш быуын тураһында атайҙарса хәстәрлек күргән өлкән дуҫ һәм кәңәшсе. Рәми Ғарипов исемендәге 1-се Башҡорт республика гимназия-интернаты коллективы һеҙгә ныҡлы сәләмәтлек, бәхетле ҡартлыҡ, ғаилә именлеге теләп ҡала. Халҡыбыҙ файҙаһына эшләгән изге эштәрегеҙ, түккән көсөгөҙ үҙегеҙгә изгелектәр булып әйләнеп ҡайтһын!” тигән теләктәре еткерелде.\nМетодик берекмә етәксеһе Гөлсәсәк Салауат ҡыҙы Ҡылысова гимназияла Ғайса Батыргәрәй улының юбилейына арнап үткәрелгән саралар – республика инновацион уҡыу йорттары араһында ойошторолған интернет-викторина, оҙаҡламай асыласаҡ кабинет-музей тураһында әйтеп китте. Башҡорт теле һәм әҙәбиәте уҡытыусылары Рәсимә Миңнеәхмәт ҡыҙы Алламоратова һәм Лилиә Искәндәр ҡыҙы Әминева олуғ ғалимдың хеҙмәттәре, уҡыу программалары, дәреслектәре бөгөнгө көндә лә уҡытыусылар өсөн төп методик ҡулланмалар булып тороуын, фәнни һәм әҙәби эшмәкәрлектә йүнәлеш биреп тороуҙарын билдәләп киттеләр.\nУлтырышта филология фәндәре докторы Ф.Ғ. Хисаметдинова, әҙәбиәт бүлеге мөдире М.Х. Нәҙерғолов, Башҡортостандың халыҡ шағиры Р.Т. Бикбаев, Башҡортостан Яҙыусылар союзы идараһы рәйесе З.А. Әлибаев, Башҡортостан Фәндәр академияһы урынбаҫарҙары А.И. Аҡманов, М.Ж. Кейекбаев, Башҡорт дәүләт университеты, М. Аҡмулла ис. Башҡорт дәүләт педагогия университеты вәкилдәре, Тарих, Тел һәм Әҙәбиәт институты хеҙмәткәрҙәре ғалимдың тормош һәм ижад юлы тураһында йөкмәткеле сығыш яһанылар. Ғайса Батыргәрәй улы йомғаҡлап рәхмәт һүҙен әйткәндә, ауыр һуғыш йылдарында белем биргән, киләсәккә йүнәлеш күрһәткән, уҡыуын артабан Мәскәү кимәлендә дауам итеү мөмкинселеген асҡан Рәми Ғарипов исемендәге 1-се Башҡорт республика гимназия-интернатын айырыуса йылы һүҙҙәр менән телгә алды.\nЮбилейығыҙ мөбәрәк булһын, хөрмәтле ил ағаһы, әҙәбиәтебеҙ аҡһаҡалы!


Башҡортостанға ҡасаҡтар ағылыуын дауам итә\nДондағы Ростов ҡалаһынан Өфөгә махсус сәфәрҙәр һаны әле 6-ға етте. Украиналағы хәрби бәрелештәрҙән ҡасып Рәсәйгә һыйыныусылар тыныс тормош эҙләй. Улар эшләргә, ғаиләһен ҡарарға теләй. Яңауылда әле 100-ҙән ашыу ҡасаҡты урынлаштырыға иҫәп тоталар. Төбәккә һыйынған тәүге мәжбүри күскенселәрҙең хәлен беҙҙең хәбәрселәр ҙә белеште.\nОрловка ауыл хужалығы предприятиеһы оҫтаханаларында әле 15 кеше эшләй. Яңыраҡ улар сафын йәш электрик Руслан Агатуллин тулыландырған. Хужалыҡтың етәкселеге фекеренсә, белгес өсөн эш етәрлек.\nВладимир Николаев, инженер-механик: «Беҙҙең хужалыҡта электрикка ҡытлыҡ бар ине. Эш етәрлек. Әле бына ул тулыһынса селтәрҙе яңыртырға кәрәк тип тора».\nЭлектрик һөнәрен Руслан тыуған Донецк ҡалаһында үҙләштергән. Эш тәжрибәһенә һигеҙ йыл. Әммә Украиналағы хәлдәр киҫкенләшә башлағас та бар мөлкәтен, донъяһын ҡалдырып китергә тура килгән. Һуғыштан ул Рәсәйҙә һыйыныу тапҡан.\nРуслан Агатуллин: «Славянск, Луганск тирәһендә хәлдәр киҫкенләшә башлағас та, мин булған аҡсаларҙы ҡырып-һепереп тигәндәй йыйып күсенергә ҡарар иттем. Дөрөҫ эшләгәнмен тип уйлайым, әле һуғыш ялҡыны беҙ йәшәгән ергә лә килеп етте».\nРостов ҡалаһынан ғәҙәттән тыш хәлдәр министрлығың махсус бортында Өфөгә килгән Руслан, тормош иптәше Наталья менән ҡыҙы Алинаны алып Яңауыл районының Орловка ауылына төпләнә. Бында ҡасаҡ ғаиләһе өсөн йәшәргә йорт та табыла.\nЛюбовь Шамшурина, ауыл биләмәһе хакимиәте белгесе: «Беҙ уларҙы Орловка ауылында яңғыҙ йәшәгән иргә фатирға индерҙек. Ҡасаҡтар өсөн урындағы ашханала өс тапҡыр бушлай туҡланыу ойошторолған. Ауыл хужалығы предприятиеһы аҙыҡ-түлек бүлгән. Урындағы халыҡ та кейем-һалым, көнкүреш кәрәк-яраҡтары менән ярҙам итеп тора».\n4 йәшлек Алина өсөн күсенеү әллә ни ауыр бирелмәгән. Шуҡ ҡыҙ бала ихаталағы тиҫтерҙәре менән дуҫлашып та өлгөргән. Русландың тормош иптәше генә бер аҙ Украинаны һағына. Әммә тыныслыҡ ҡәҙерлерәк тип билдәләй ул. Йәшәгән йортоң янында снаряд ярылыуын көтөп йәшәү бигерәк ауырға төшә тигән фекерҙә ханым.


Судьялары араһында волейбол буйынса турнир уҙҙы | ГТРК «Башкортостан» — Новости Уфы и РБ\n04 февраля 2020 — 15:42 ГТРК «Башкортостан»\n“Динамо” спорт компексында Рәсәй Федерацияһы субъекттары судьялары араһында волейбол буйынса төбәк-ара турнир уҙҙы. Ярыш Бөйөк Ватан һуғышының 75 йыллығына арнап үткәрелде. Волейбол буйынса турнирҙы Суд Советы һәм Башҡортостан республикаһының Юғары суды ойошторған. Турнирҙа бөтәһе алты команда ҡатнашты. Һәр бер командала 12-шәр кеше.Ойоштороусылар әйтеүенсә, бындай ярыш тәү сиратта сәләмәт тормошто пропагандаларға ярҙам итә. Башҡортостан, Татарстан, Удмурт, Ҡалмыҡ, Пермь крайы һәм Һамар өлкәһе судьялары араһында волейбол уйыны Өфөлә беренсегә үткәрелде.


Википедия:Төҙәтеүҙәр һуғышы — Башҡорт Википедияһы\nҠыҫҡаса: әгәр кемдер һеҙҙең төҙәтеүҙәргә ҡаршы булһа, уның менән һөйләшеп аңлашырға һәм уртаҡ фекергә килергә тырышығыҙ йә аралашсыға мөрәжәғәт итегеҙ. Үҙ һүҙегеҙҙе һүҙ итәм тип, төҙәтеүҙәр һуғышы асмағыҙ.\nҠатнашыусылар йә ҡатнашыусылар төркөмө берәй биттә йә ҡатнаш темалағы бер нисә биттә бер-береһенең төҙәтеүҙәрен кире ҡаға (йәки «сигендерә») башлаһа, был күренеш төҙәтеүҙәр һуғышы тип атала. Википедияла бындай ҡапма-ҡаршы тороу тыйыла һәм тәртип нормаларын боҙоу тип ҡарала, сөнки бәхәстә «тупаҫ көс» ҡулланып, консенсус эҙләгәндә өҫтөнлөк алырға тырышыуҙы аңлата.\nВикипедияла мәҡәлә предметына төрлө ҡарашта булған кешеләр уртаҡ телгә килә алһа, эш һөҙөмтәле бара (ҡарағыҙ: Википедия: Консенсус). Мәҡәләнең йөкмәткеһе өҫтөндә эшләгәндә бөтә ҡатнашыусылар бер тиң (ҡарағыҙ: Википедия:Ҡатнашыусыларҙың тиңлеге). Нейтраль ҡарашта булыу ҡағиҙәһенә ярашлы, мәҡәләлә бөтә әһәмиәтле фекерҙәр бер сама сағылырға тейеш. Төҙәтеүҙәр һуғышы ғәҙәттә ҡапма-ҡаршы маҡсатта — низағлашыусыларҙың бер яғына отошло булған фекергә нисбәтһеҙ рәүештә ҙур урын биреү (хатта уны ғына урынлаштырыу) маҡсатында башлана.\n1 Нимә ул төҙәтеүҙәр һуғышы?\n2 Төҙәтеүҙәр һуғышының зарары ниҙә?\n3 Нимә эшләргә?\n4 Үҙеңде нисек тоторға?\nНимә ул төҙәтеүҙәр һуғышы?[вики-тексты үҙгәртергә]\nТөҙәтеүҙәр һуғышы тигәндә яңғыҙ эш итеүҙе генә түгел, ә ҡатнашыусының мәҡәлә йөкмәткеһенә ҡағылышлы киң күләмле алыш башлауын аңларға кәрәк. Төҙәтеүҙәр һуғышы — мәҡәлә йөкмәткеһе тураһындағы бәхәстә төҙәтеүҙәр механизмын һөжүм ҡоралы итеп файҙаланыу ул.\nКонфликттарҙы көйләгәндә хакимдарға йыш ҡына теге йәки был ғәмәлдәрҙе төҙәтеүҙәр һуғышы тип квалификациялау тураһында үҙаллы ҡарарҙар ҡабул итергә тура килә. Ҡатнашыусының төҙәтеүҙәр һуғышына ҡағылышын күрһәтә торған бер нисә билдә бар.\nТөҙәтеүҙәр һуғышының иң сағыу билдәләренең береһе — ҡатнашыусының өс тапҡыр кире ҡағыу ҡағиҙәһен боҙоуы. Уға ярашлы, ҡатнашыусы 24 сәғәт эсендә бер мәҡәләлә өс тапҡырҙән артыҡ кире ҡағыу яһаһа, был төҙәтеүҙәр һуғышы тип баһалана. Был сикләүҙе үтә формаль аңларға һәм ҡатнашыусының билдәләнгән сиккә етеүен һәр ваҡытта ла тәртип ҡағиҙәһен боҙоу тип ҡарарға ла ярамай. Шул уҡ ваҡытта өс тапҡыр кире ҡағыу ҡағиҙәһе, формаль рәүештә уны боҙмаған осраҡта, теләгән бер кире ҡағыуҙы яһарға рөхсәт итә тип тә ҡарарға ярамай: төҙәтеүҙәр һуғышы бер нисә көнгә йә унан да оҙағыраҡҡа һуҙылыуы, бер юлы бер нисә битте солғауы ихтимал, ә ҡатнашыусының ғәмәлдәре «норма» сиктәрендә ҡалырға мөмкин; һәм, ниһайәт, ҡатнашыусының үҙенә оҡшамаған һәр төҙәтеүҙе кире ҡағыу ғәҙәте булыу ихтималлығын да күҙҙән ысҡындырырға ярамай.\nТөҙәтеүҙе кире ҡағыуҙы ҡабаттан кире ҡағыу консенсус эҙләү тәртибен боҙоу тип иҫәпләнергә, шуға һаҡ ҡулланылырға тейеш.\nТөҙәтеүҙәр һуғышын алып барыу йыш ҡына кешенең ыҙғышҡа әүәҫлеге эҙемтәһе була. Бындай тәртип килеп тыуған хәл буйынса фекер алышып, консенсус эҙләү рухына ҡаршы килә.\nВандализмды йә бикләнгән ҡатнашыусыларҙың төҙәтеүҙәрен кире ҡағыу төҙәтеүҙәр һуғышы тип иҫәпләнмәй — шул уҡ ваҡытта конфликт барышында мәҡәлә йөкмәткеһенә индерелгән төҙәтеүҙәр (хатта улар НҠ-ны асыҡтан-асыҡ боҙоу булһа ла) һәм изге ниәттән эшләнгән башҡа ғәмәлдәр вандализм булмай.\nТөҙәтеүҙәр һуғышы тураһында һөйләгәндә, беҙ башлыса ҡатнашыусының тәртибен күҙҙә тотабыҙ, ә уның билдәле бер ваҡыт эсендә ниндәйҙер биттәрҙә яһаған кире ҡағыуҙары һанын түгел.\nТөҙәтеүҙәр һуғышының зарары ниҙә?[вики-тексты үҙгәртергә]\nТөҙәтеүҙәр һуғышы башҡаларҙың төҙәтеүҙәрен дошмандарса һәм ҡат-ҡат кире ҡағыуҙан торған, эшкә ҡамасаулыҡ иткән тәртип арҡаһында башлана. Википедияның төп принцибы асыҡ интернет берләшмәһе нейтраль ҡарашҡа нигеҙләнгән сифатлы энциклопедия төҙөргә һәләтле булыуына ышаныуҙан тора. Был маҡсатҡа өлгәшеү өсөн дискуссия алып барыуға айыҡ ҡараш, түҙемлелек, берләшмәлә сәләмәт шарттар кәрәк, ә этика нормаларын боҙоу һәм төҙәтеүҙәр һуғышы быға ҡамасаулай. Изге ниәттән эшләнгән төҙәтеүҙәрҙе кире ҡағыу бәхәсле мәлдәр тураһында фекер алышыуҙан һәм эшлекле хеҙмәттәшлек булдырыуҙан баш тартыу тип һанала, ә бындай тәртипкә Википедияла юл ҡуйылмай. Ҡағиҙәләрҙе аңлатыуға, иҫкәртеүҙәргә һәм бикләүҙәргә ҡарамаҫтан төҙәтеүҙәр һуғышы алып барыуҙы дауам иткән ҡатнашыусылар берләшмәләге мөхитте боҙа һәм мөҙҙәтһеҙ бикләнә ала.\nБынан тыш, төҙәтеүҙәр һуғышы барғанда мәҡәләләр даими үҙгәрә, һәм был үҙгәртеүҙәр ҡайһы берҙә бер-береһенә ҡаршы килә. Был мәҡәләнең дөрөҫлөгөндә сағылмай ҡалмай.\nНимә эшләргә?[вики-тексты үҙгәртергә]\nТөҙәтеүҙәр һуғышы барғаны асыҡланһа, бөтәһенән элек, ҡатнашыусыға (айырыуса ул яңы килгән кеше булһа) Википедияла эшләү принциптарын аңлатырға һәм уның дөрөҫ эш итмәүен белдерергә кәрәк.\nТөҙәтеүҙәр һуғышы барғанын күргән, конфликтта ҡатнашмаған һәм «һуғышыусы» яҡтарҙы татыулаштыра йәки уларҙы уртаҡ фекер эҙләргә күндерә алмаған хаким ыҙғышты алып барған ҡатнашыусыларҙы бер ни тиклем ваҡытҡа бикләргә йә битте һаҡ аҫтына ҡуйырға мөмкин.\nБитте һаҡ аҫтына ҡуйыу яҡтар ҡапма-ҡаршылыҡтар тураһында һөйләшер һәм консенсусҡа килер тигән өмөт булғанда һөҙөмтәле.\nҠатнашыусы үҙ ҡарашынан баш тартмаһа, кире ҡылығын дауам итһә, бикләү ҡулланыла.\nТөҙәтеүҙәр һуғыштарында йыш ҡатнашҡан ҡатнашыусыларға ҡарата бикләү мөҙҙәтенең — торған һайын оҙоная, ә берләшмәнең түҙемлеге бөтә барыуына әҙер булырға кәрәк. Төҙәтеүҙәр һуғышында үтә йыш ҡатнашыусыларға иртәме-һуңмы мөҙҙәтһеҙ бик һалынырға йә билдәле бер тематикалы мәҡәләләрҙе мөхәррирләүгә тыйыу һалынырға мөмкин (бер нисә хаким йә Юғары шура ҡарары менән), йә булмаһа улар үҙҙәре проектҡа ҡыҙыҡһыныуын юғалта һәм уны ташлап китә.\nҮҙеңде нисек тоторға?[вики-тексты үҙгәртергә]\nҺуғышырға әүәҫ ҡатнашыусыларға ғәҙәттәрен үҙгәртергә һәм беренсе кире ҡағыуҙан һуң уҡ күҙгә салынған фекер айырымлыҡтары буйынса оппоненттары менән консенсус табырға тырышырға кәрәк. Төҙәтеүҙәр һуғышына аяҡ баҫҡанға тиклем үҙегеҙ тәҡдим иткән үҙгәртеүҙәрҙе мәҡәләнең фекер алышыу битендә йә оппонентығыҙҙың фекер алышыу битендә бергәләп тикшерегеҙ. Шуны иҫтә тотоғоҙ: Интернетта башҡа кеше менән бәйләнеш мөмкинлектәренең сикләнгән булыуы шарттарында уның ниәттәрен яңылыш аңларға йә уның дошмансыллыҡ дәрәжәһен үтә арттырып баһаларға мөмкин. Оппонентығыҙҙың «хаҡлы түгеллегенә», «эшлекле эш итмәүенә» йә үҙенең тарафлы ҡарашын үткәрергә тырышыуына ышаныу (POV-pushing) төҙәтеүҙәр һуғышын аҡламай.\nТөҙәтеүҙәр һуғышын башларлыҡ ғәмәлдәр ҡылмау өсөн үҙегеҙ эшләгән бөтә кире ағыуҙарҙы асыҡ аңлатып барырға тәҡдим ителә. Асыҡтан-асыҡ булған осраҡтарҙа (ҡағиҙәне боҙған төҙәтеүҙе кире ҡағыу) төҙәтеүгә комментарий яһау ҙа етә, ләкин ҡатмарлыраҡ осраҡтарҙа мәҡәләнең фекер алышыу битендә кисекмәҫтән асыҡлама яҙырға кәрәк (шуның менән бергә төҙәтеүгә биргән комментарийҙа быны күрһәтергә, мәҫәлән, «фекер алышыуҙы ҡарағыҙ» тип өҫтәргә кәрәк). Кире ҡағыуҙарға комментарийҙарҙа репликалар алмашыу төҫөндәге бәхәстәр алып бармаҫҡа тырышығыҙ, сөнки бындай бәхәстәрҙең форматы бик сикләнгән. Мәҡәләнең фекер алышыу битендә һөйләшеп килешеү һәм шунан һуң килешелгән төҙәтеүҙе индереү иң яҡшы юл булып тора.\nӘгәр яңы төҙөлгән биттең беренсе версияһы уҡ фекер айырымлыҡтары тыуҙырһа, ул һуғышҡа тиклемге версия тип һаналмай. Бындай биттең йөкмәткеһенә дәғүәләре булған ҡатнашыусылар мәҡәләнән үҙҙәренә бәхәсле булып күренән бөтә өлөштәрен юйҙырырға хоҡуҡлы. Бынан һуң версия консенсуслы тип һанала, ә бәхәсле төҙәтеүҙәр буйынса алдан фекер алышыу булырға тейеш.\nЙыш ҡына бәхәсле мәсьәләлә компромисс табыуға күберәк ҡатнашыусыларҙы йәлеп итеү ярҙам итә. Бәхәскә өсөнсө яҡты йәлеп итеү мөмкинлеген ҡарағыҙ йә форумда башҡа ҡатнашыусыларҙың комментарий биреүен һорағыҙ. Нейтраль ҡатнашыусылар конфликттың үҫеүен туҡтатырға, НҠ-ны ысынлап та боҙоуҙарҙы булдырмаҫҡа, консенсусҡа килергә ярҙам итә ала.\nӘгәр был ысулдар уңыш килтермәһә, хакимдарға һорауҙар битен йә конфликттарҙы хәл итеү процедураларын файҙаланығыҙ.\nВикипедия:Өс тапҡыр кире ҡағыу ҡағиҙәһе\nВикипедия:Конфликтты хәл итеү\nhttps://ba.wikipedia.org/w/index.php?title=Википедия:Төҙәтеүҙәр_һуғышы&oldid=1071105 ҡабул ителгән\nБыл бит һуңғы тапҡыр 17:16 10 сентябрь 2021 үҙгәртелгән.


Һуңғы ҡыңғырау көнөндә кем алкоголь һатты? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Һуңғы ҡыңғырау көнөндә кем алкоголь һатты?\n27.05.2019 Һуңғы ҡыңғырау көнөндә кем алкоголь һатты?\nБеләһегеҙ, беҙҙә эскелеккә ҡаршы ысын көрәш башланып тора. Айырым байрам көндәрендә алкоголле эсемлек һатыу ҙа тыйыла. Мәҫәлән, Һабантуйҙарҙа тыйыу тураһында закон проекты әҙерләнде, уны 30 майҙа Дәүләт Йыйылышы - Ҡоролтайҙа ҡараясаҡтар. Әле лә сикләүҙәр бар. Улар эшләйме?\nБер аҙ сәйерерәк, әлбиттә, шулай ҙа хәҡиҡәт: беҙ Һуңғы ҡыңғырау көнөндә алкоголь һатыуҙы тыйып торабыҙ. Был сара йәштәрҙе һаҡлау өсөн. Закон өсөнсө йыл ғәмәлдә. Ғибрәтмелер инде, һуңғы ҡыңғырау шылтырағас, егет һәм ҡыҙҙарҙың иҫереп йөрөүе йыш күҙәтелә башлағайны бит.\nХөкүмәттең бөгөнгө оператив кәңәшмәһендә БР Сауҙа һәм ҡулланыусылар хоҡуҡтарын яҡлау бюуйынса дәүләт комитеты рәйесе Гүзәл Аҫылова белдереүенсә, законды инҡар итеүселәр табыла. 23 майҙа (9-сы кластар өсөн һуңғы ҡыңғырау шылтыраны) республиканың 126 сауҙа нөктәһендә спиртлы эсемлек һатылған (769 шешә). 25 майҙа иһә 47 магазин тыйылған эсемлекте (154 шешә) һатҡан. Хоҡуҡ боҙоусыларҙың барыһы ла яуаплылыҡҡа тарттырыласаҡ.\nИҫегеҙгә төшөрәбеҙ: иҫерткес эсемлектәр Һабантуйҙарҙа, Йәштәр көнөндә (27 июнь), Белем көнөндә һатылырға тейеш түгел. Сикләү ваҡыты ла бар: 22.00 - 10.00 сәғәт.\nБашҡортостан башлығы вазифаһын ваҡытлыса башҡарыусы Радий Хәбиров фекеренсә, халыҡ байрамдарҙың тыныс, көр кәйефтә, ғауғаһыҙ үтеүен теләй. Мәҫәлән, беҙҙең милли байрам һабантуйҙа ябай кешеләр генә түгел, ә түрәләр ҙә, ҡунаҡтар ҙа эсмәһә, ҡалай шәп.\nЭскелеккә ҡаршы көрәш даими һәм һәр ерҙә барырға тейеш.\nАвтор: Алһыу ИШЕМҒОЛОВА.


Һуғымға ҡуян ите\nЯңауыл районында йәшәүсе ғаилә ғәҙәти мал ҡарауҙан баш тартҡан. Әле уларҙың ихатаһында бер көтөү йорт ҡуяны. Хужалар һис кенә лә зарланмай.\nПрогресс ауылынан Тәнзилә һәм Рәмис Имамовтар хаҡлы ялда. Олоғая төшкәс ихатала һыйыр аҫырау ауырая. Шуға ла ғаилә ағзалары үҙ-ара кәңәш ҡороп, шеш ҡолаҡ алырға ҡарар итә. Ите лә бар, мамығы ла сыға. Икеләтә файҙа күрербеҙ, тип килешә ауыл эшсәндәре.\nХужаларҙың ҡуяндарға ҡулы килешә. Шешҡолаҡтар үрсей башлай. Ҡыҫҡа ғына ваҡыт эсендә уларҙың һаны 70-кә етә . Ҡуяндар өсөн иркен кәртә төҙөлгән. Тоҡом биреүсе йәнлектәр иһә айырым ситлектә тотола. Туҡланыу рационы ла ныҡлы уйланылған.\nСөгөлдөр, кәбеҫтә, кишер, әҙерәк кенә бесән һәм тал сыбығы менән туҡлана шеш ҡолаҡтар. Әле Имамовтар хужалығында 40-лаған йорт ҡуяны иҫәпләнә. Ҡышҡылыҡҡа уларҙы бер аҙ кәметеп торҙоҡ, ти хаҡлы ялдағылар. Имамовтар ғаиләһе, ғөмүмән, оло йәштәгеләр өсөн йорт ҡуяндары ҡарау табышлы һәм уңайлы шөғөл тигән һығымтаға килгән.


Өфөлә тәүгә буласаҡ әсәләр форумы үтте // Йәмғиәт | новости башинформ.рф\nӨфөлә тәүгә буласаҡ әсәләр форумы үтте\n17:56, 16 февраля 2012 Йәмғиәт\n16 февралдә Өфөлә, «Нефтсе» мәҙәниәт һарайында буласаҡ әсәләр форумы үтте, уны БР Ҡатын-ҡыҙҙар союзы һәм төбәктең Һаулыҡ һаҡлау министрлығы ойошторҙо.\nРеспубликаның Ҡатын-ҡыҙҙар союзы рәйесе Рәшиҙә Солтанова «Башинформ» агентлығына бындай сараның тәүгә үткәрелеүе тураһында һөйләне. Ҡатын-ҡыҙҙарҙы бергә йыйып, уларҙың проблемаларын тикшереү форумдың төп маҡсаты булып торҙо, тип билдәләне ул.\n«Нефтсе» мәҙәниәт һарайы фойеһында республика министрлыҡтары һәм ведомстволары белгестәре ҡатнашлығында консультациялар биреү майҙансығы ойошторолдо. Теләгән һәр кем тормошта осраған проблемалар буйынса бушлай консультация ала алды. Буласаҡ әсәләр өсөн махсус баҫма продукцияның презентацияһы үткәрелде. БР Ҡатын-ҡыҙҙар союзы форумға махсус брошюралар ҙа әҙерләгән, унда ғаиләгә, әсәлеккә һәм балалыҡҡа ҡағылышлы төп хоҡуҡи акттар урын алған.\nҠатындар алдында Башҡортостан Республикаһы Һаулыҡ һаҡлау министрлығының төп акушер-гинекологы Александр Афанасьев сығыш яһаны.\n— Беҙ ғаилә институты абруйын арттырырға тейешбеҙ, — тип иҫәпләй ул. – Баланың тормошта иң ҡәҙерлеһе булыуын барыһы ла аңлаһа, йәмғиәттәге күпселек проблемалар юҡҡа сығасаҡ.\nФорум сиктәрендә «Нефтсе» мәҙәниәт һарайының ижади коллективтары концерт номерҙары менән сығыш яһаны.\nТеги: форумдар, йәмәғәт ойошмалары, әсәлек


ШОС саммиты йомғаҡтары буйынса Өфө декларацияһына ҡул ҡуйыласаҡ | ГТРК «Башкортостан» — Новости Уфы и РБ\n07 июля 2015 — 17:54\nИртәгә республиканың башҡалаһында ШОС һәм БРИКС саммиттары башлана. Уларҙың эшендә Рәсәй президенты Владимир Путин ҡатнашасаҡ.ШОС һәм БРИКС ойошмаларының Өфөләге саммиты көндәрендә Рәсәй Президенты Владимир Путин барлығы ун бер осрашыу үткәрәсәк. Был турала дәүләт башлығы ярҙамсыһы Юрий Ушаковҡа һылтанып ТАСС агентлығы яҙып сыҡты. Әңгәмәләр Ҡытай, Иран, Һиндостан, Пакистан, Әфғанстан, Ҡаҙағстан һәм Белорусь лидерҙары менән көтөлә. БРИКС саммиты рәсми асылғанға тиклем Владимир Путин Ҡытай, Тажикстан, Һиндостан, Пакистан һәм Көнъяҡ Африка вәкилдәре менән фекер алышасаҡ. 8-се июлдә, көндөң икенсе яртыһында Рәсәй Президенты Иран һәм Ҡаҙағстан башлыҡтары менән әңгәмә ҡора. Ошо уҡ көндә Бразилия Президенты Дилма Роусефф менән дә осрашыу ҡаралған. Йома көнгә Афғанстан, Паҡстан һәм Үзбәкстан президенттары менән ике яҡлы осрашыу ҡарала.


Матур подъездар | ГТРК «Башкортостан» — Новости Уфы и РБ\n20 июня 2019 — 17:22\nРеспубликала күп фатирлы йорттарҙың подъездарын ремонтлау программаһының беренсе этабы тамамланды. Икенсе этап июль урталарында башланып, август айына тиклем дауам итө. Әле меңдән ашыу подъездың стеналары буялған, иҙәндәре алыштырылған, тәҙрәләре яңыртылған. Комплекслы программа 2024 йылға тиклем иҫәпләнгән. Шишмә ҡасабаһында урынлашҡан Почта урамындағы йортта йәшәүселәр хәҙер подъездарын үҙҙәренсә биҙәй. Берәүҙәр тәҙрә төптәренә гөлдәр сығарып ултыртһа, икенселәре төрлө картиналар элә. Ә иң мөһиме – подъезд стенаһының яңы төҫ алыуы, плитанан һалынған иҙән, тәҙрәләр һәм почта йәшниктәре.\nЯңы ғына тамамланған ремонттан һуң хәҙер йорт эсен танырлыҡ та түгел, тип ҡыуана йәшәүселәр.Йорттағы подьезд 27 йыл буйы бер ниндәй ҙә ремонт күрмәгән. Стеналар аҡтарылып бөткән, электр сымдары эленеп тора ине, тип иҫләй урындағы халыҡ. Ике ҡатлы йорт подьездарҙы ремонтлау буйынса республика программаһына инә. Теүәл ике аҙна эсендә ремонт эштәре тамамланып урындағы халыҡҡа тапшырылды. Элек подьезға ремонт урындағы халыҡ аҡсаһына эшләнелһә, хәҙер иһә республика\nпрограммаһына ингән ике ҡатлы йорт подъездарына 130 мең һум аҡса бүленә. Йорт эсенән тыш, уның тышҡы ишеге алыштырыла, урамда таҡта ҡойма һәм эскәмйә ҡуйыла.Ике ҡатлы йорттоң урамы ла күҙҙең яуын алып тора. Урындағы халыҡ йыл һайын бында йәшелсә, емеш-еләк, сәскәләр ултырта. Ҡырҙан балҡып торған йортҡа бындай йәшеллек тағы ла йәм өҫтәй.Йорттарҙан тыш, районда урынлашҡан дөйөм ятаҡтарҙа ла ремонт башҡарылған. Бында стеналар икенсе төҫкә буялған, янғын сығыуын иҫкәрткән ҡорамалдар ҡуйылған, ишектәр яңыртылған.\nПрограмма буйынса, Шишмә районында ғына 17 йорттоң 42 подъезы ипкә килтерелергә тейеш. Әле 10 йорттоң подьездарында ремонт эшләнелеп тапшырылған, тағы алты йортта эштәр тамамланып бара. Республика етәксеһе Радий Хәбиров күрһәтмәһе менән Башҡортостанда күп фатирлы йорттарҙың подъездарын ремонтлауға 6 миллиард һум аҡса бүленгән. Республикала әле 26 мең подъезд ремонтлауға мохтаж. Ремонт эштәре 1-се ноябргә тиклем дауам итәсәк.\nСипайлово биҫтәһендә подъездар төҙөкләндереү барышы контрольгә алынды


Өфөлә Башҡорт теле көнөндә Башҡортостан юлдаш телевидениеһында телемарафон уҙғарыла // Мәҙәниәт | новости башинформ.рф\n17:17, 12 декабря 2019 Мәҙәниәт\n14 декабрҙә Башҡорт теле көнөндә Башҡортостан юлдаш телевидениеһында телемарафон ойошторола. Тура эфир иртәнге сәғәт 8-ҙә башлана. Программала — яратҡан алып барыусылар, көтөлмәгән ҡунаҡтар һәм сағыу милли кейемдәр, «Мега» сауҙа-күңел асыу комплексында республика байрамынан тура тоташтырыу, тип хәбәр иттеләр каналдың матбуғат хеҙмәтенән.\nКөн дауамында «Тамыр» балалар студияһы әкиәттәрен ҡарарға, шулай уҡ йәш рәссамдар һәм яҙыусы Мәрйәм Бураҡаевала ҡунаҡта булырға мөмкин, шиғриәт һөйөүселәр «Йөрәк һүҙе» бәйгеһенең телевизион версияһында һүҙ донъяһына сумыр.\nБашҡорт музыкаһы яратыусыларҙы «Башҡорт йыры»н башҡарыусылар менән осрашыу көтә, улар менән бергә «Башҡортса караоке» ла йырларға мөмкин.\nТелемарафонды тура эфирҙа «Бәйләнештә» Башҡортостан юлдаш телеканалы төркөмөндә, YouTube каналында һәм башҡорт телендәге яңылыҡтар редакцияһы Инстаграмында ла ҡарарға була.\nБашҡорт теле көнөнөң тулы программаһы бында.


Эшҡыуар Рәсимә Мусинаға алтын орден тапшырылды\n31 Март 2010, 17:36\nБашҡортостандың билдәле эшҡыуары, «Пышка» компаниялары төркөмөн ойоштороусы Рәсимә Мусинаға бәләкәй һәм урта бизнес етәкселәренең «Волга буйы, Урал һәм Себер алтын фонды» Урал төбәк-ара конгресында алтын орден тапшырылды. Шулай итеп уның хәҙерге туҡланыу индустрияһындағы, төбәк брендын күтәреүҙәге һәм ил территорияһына алдынғы тәжрибәһен таратыуҙағы ҡаҙаныштары билдәләнде.\n«Перспектива» төбәк үҫеше фонды ойошторған бизнес-конгресс Екатеринбургта үтте. Бизнес, йәмғиәт һәм власть органдарының конструктив хеҙмәттәшлеге ярҙамында бәләкәй һәм урта эшҡыуарлыҡ үҫешенә уңайлы шарттар тыуҙырыуға булышлыҡ итеү, һөҙөмтәле предприятие етәкселәренең ҡаҙаныштарын билдәләү был форумдың төп маҡсаты булып тора.\nКонгресс эшендә республиканан эшҡыуарҙарҙың ҙур төркөмө ҡатнашты, улар араһында ла төрлө дәрәжәләге наградаларға лайыҡ булғандар бар.\nӨҫтәп китәйек, «Волга буйы, Урал һәм Себер алтын фонды» конгресы РФ Сауҙа-сәнәғәт палатаһы һәм «Рәсәй терәге» дөйөм Рәсәй йәмәғәт ойошмаһы ярҙамында үткәрелә.


17 декабря 2018 — 16:16\nНисек кенә булмаһын, халыҡ байрам өҫтәленән баш тартырға йыйынмай. Яңы йыл табынына һәр хужабикә иң тәмле һәм үҙенсәлекле аҙыҡ әҙерләргә тырыша. Йола буйынса, салаттарҙан һәм ҡаҙ итенән тыш, байрам өҫтәлен күҙ алдына килтереүе лё ҡыйын.\nҠала ресторандарының береһендә шеф-повар булып эшләүсе Александр Жуковтың ҡош итен әҙерләү буйынса үсенсәлекле рецепт менән бүлеште.Ҡаҙҙы тышҡы яҡлап тоҙлап, эсенә үҙең теләгән емеште тултырып әҙерләгәндән һуң 12 сәғәткә быҡтырырға ҡуйыу мотлаҡ. Тәғәйен ваҡыт үткәндән һуң, ҡош итен махсус ҡатнашма менән һылау талап ителә.180 градуслыҡ эҫелә бешкән ҡаҙҙы, махсус ҡатнашма менән кәмендә өс тапҡыр һылап сығыу талап ителә. Бар ҡағиҙәләрҙе лә иҫтә тотоп әҙерләгәндә өс сәғәт эсендә ҡаҙ әҙер була, ти аш-һыу оҫтаһы.\nЯңы йыл табыны ни тиклем бай булһа, йыл да уңышлы үтә тигән юрау бар. Табынға ултыртыу өсөн ҡош-ҡорт итенән башҡа емеш-еләк, йәшелсә һәм башҡа төр ризыҡтар ҙа кәрәк. Был иһә үҙ сиратында ярайһы ғына сығым талап итә. Бигерәк тә байрам алдынан хаҡтарҙың күтәрелеүе кеҫәгә ныҡ һуға, ти хаҡлы ялдағылар.\nБайрам алдынан хаҡтар артыуын хаҡлы ялдағылар, айырыуса, ныҡ тоя. Кибеткә барғандан һуң тотонолған аҡсаны һанау улар өсөн мәжбүри сара. Шуға күрә акция булған ерҙәрҙе ҡарарға тырышабыҙ, ти улар.Ҡайһы бер сауҙа нөктәләрендә емеш-еләктәрҙе хатта былтырғыға ҡарағанда ла арзаныраҡҡа алырға мөмкин.\nЯңы йыл алдынан, киреһенсә, төрлө акциялар уҙғарып, халыҡты йәлеп итергә, уларға байрам кәйефе бүләк итергә тырышабыҙ, ти ҡайһы бер һатыусылар. Ҡайһы бер һатыу нөктәләрендә йомортҡаның ун данаһы өсөн 60-80 һум сығарып һалырға кәрәк. Статистика мәғлүмәттәре буйынса, груша –өс, виноград – 14, әфлисун- 18 процентҡа ҡиммәтләнгән.\nСтатистика мәғлүмәттәре буйынса, декабрь айының беренсеһе яртыһында йәшелсә-емешкә, йомортҡа, тауыҡ итенә, һөт аҙыҡтарының ҡайһы бер төрөнә хаҡ артҡан. Шул уҡ ваҡытта, сауҙа үҙәктәрендә үткән акциялар хаҡты тотҡарларға ярҙам, итә ти белгестәр.


Мөхәббәт һуғыш кеүек – бөтә ҡорал да яҡшы » «Йәшлек» гәзите | Газета «Йәшлек»\nГазета "Йәшлек" » Махсус биттәр » Мөхәббәт һуғыш кеүек – бөтә ҡорал да яҡшы\n01.05.2015 Мөхәббәт һуғыш кеүек – бөтә ҡорал да яҡшы\nҠыҙҙар араһында ысын дуҫлыҡ булмай тип һанаусылар бар. Бәлки, ысынлап та, шулайҙыр, быға бер ҙә ышанғым килмәһә лә, үҙемдең мөхәббәт тарихымды, ирем менән үткәндәребеҙҙе уйлаһам: “Эйе, юҡтыр ул дуҫлыҡ”, – тип ҡуям. Башҡа ҡыҙҙың арабыҙға ҡыҫылыуы хаҡында түгел, үҙем тураһында яҙмаҡсымын.\nМиләүшә менән балалар баҡсаһынан уҡ бергә инек, бер үк мәктәптә уҡыныҡ. Ул, буйға оҙон булғас, һуңғы парталарҙа ултырҙы, мин гел алда инем. Алдашҡым килмәй, ул минән яҡшыраҡ өлгәште, ярҙам итте. Бигерәк тә химия һәм геометрия минең өсөн буй етмәҫлек ауыр булғас, гел Миләүшәнән күсереп йөрөнөм. Уға бөтәһе лә еңел бирелә кеүек ине, теманы тиҙ генә аңлай һәм тиҙ генә отоп ҡала. Әллә шуғамы икән, кешеләр менән тиҙ уртаҡ тел таба, фекерен ҡыйыу итеп еткерә, егеттәргә лә ныҡ оҡшай. Бигерәк тә ҙурыраҡ синыфтарҙа уҡыусы малайҙар артынан ҡалмай йөрөнө. Ул әле береһенә, әле икенсеһенә өмөт биреп, баштарын ҡатырҙы ғына. Ләкин “өмөт биреүе” шул балҡып йөрөүе, телефондан, интернеттан аралашыуынан артыҡ китмәне, бер кемгә лә ғашиҡ булманы. Мин гел уның ышығындараҡ булдым, ләкин быға артыҡ ҡайғырманым – әхирәтемдең сағыу булмышына әле һаман хайранмын. Яратам үҙен шул тиклем. Әле лә яратам, хөрмәт итәм. Быларын Миләүшәнең ниндәйерәк ҡыҙ икәнлеген, минең тормошомдағы ролен күрһәткем килгәнгә яҙам.\nҮлеп ғашиҡ булыуымды еңгәйҙән башҡа бер кем дә белмәй ине. Ул: ”Бикәс, бәхет өсөн көрәшергә кәрәк, былай булмай, еткер ул егеткә Миләүшәнең хыянатын”, – ти башланы. Етмәһә, Алмаc миңә: ”Һинең менән һөйләшеү шул тиклем рәхәт, һағынам һине”, – ти. Телефонды һалам да, үкһеп илап, диванға ҡапланам, әсәй, бахыр, был балаға ни булды, тип өҙгөләнә.\nМәктәпте тамамлау менән икебеҙ ҙә Өфөгә килеп, мин Башҡорт дәүләт университетына уҡырға индем, ул медицина университетын һайланы. Ятаҡтар яҡын ғына бит, көн дә күрешәбеҙ. Бер заман был мине курсташ егете менән таныштырҙы, таныштырҙы, тип әйтеүе лә артыҡ – көтмәгәндә урамда осраштыҡ. Шундай ҙа матур егет була икән. Минең иҫ китте: башҡорт булһа ла, күҙҙәре зәңгәр, сәстәре һап-һары, буйы оҙон, спортсы, етмәһә. Аҡ халатта ине мин тәүгә күргәндә, университеттары ҡаршыһына ҡәһүә эсергә сыҡҡан ваҡыттарында ғына осраштыҡ бит инде. Мин ғашиҡ булдым. Алмасты уйламаған минутым юҡ, БДМУ ҡаршыһынан көнөнә өс үтәм. Миләүшәгә бер нимә лә әйтмәнем был турала, хәҙер үкенәм инде – әйтһәм ни булған, әхирәттәргә ундай нәмә шундуҡ һөйләнелә бит инде. Ғашиҡ булыу ҡыҙыҡ икән ул, дуҫтар! Иртән таң менән торам да, биҙәнеп алам, элеккесә сәсте ҡойроҡ итеп кенә йыйыу ҡайҙа – ярты сәғәт буйы төрлөсә итеп ҡыландырам. Эстә гел бер ҡалтыраныу бар, күбәләктәр елфер-елфер итеп кенә осоп йөрөгән кеүек. Кешеләр ғашиҡ була ла, донъяһын онота, мин, нишләптер, киреһенсә, һәр бер дәрескә йөрөйөм, өҫтөмдө ҡарап ҡына торам, донъя матур булһын тип, бүлмәне көн һайын йыуып сығарам. Күңел гел нәфислекте генә эҙләйҙер инде – әбейҙәрҙән сәскәләр алып, бүлмәбеҙҙе йәмләп кенә торам. 1-се курс тамамланып килә, ә теге егетте осратҡан юҡ, Миләүшә лә уның хаҡында ләм-мим. Ятаҡ-университет араһын көн дә бер нисә тапҡыр әйләнәм. Исмаһам, ситтән булһа ла бер баҡһам…\nОй-й-йй, бәхетлемен икән: күрҙем-күрҙем Алмасты!!! Ленин урамында юл аша сығып бара! Күрҙем дә, ҡаршыһына килеп сығыр өсөн йән-фарман йүгерҙем. Осраштыҡ. Минең ҡулдар ҡалтырай, йылмайып сәләм биреүенә әллә яуап бирҙем, әллә юҡ… Күҙҙәре ҡалай матур… Әллә нимәләр һөйләне ул, тыныс ҡына тауышын хәтерләйем, нимә тине – белмәйем. Бер минутлыҡ осрашыу һауаға күтәрҙе мине. Ул – минең бәхетем, ул – минең мөхәббәтем. Нишләргә, хистәремде нисек белдерергә, былай йәшәү мөмкин түгел. Булмай, Миләүшәгә һөйләйем, бәлки, ул Алмастың ҡылын тартып ҡарар… Ошондай уйҙар менән, әхирәтем менән күрешергә тип, лекциялары бөтөр-бөтмәҫтән елдереп барҙым. Тик… Улар аудиториянан Алмас менән йылмайып килеп сыҡты ла, тегенеһе, бының битенән үбеп: “Шылтыратырмын”, – тип хушлашып китеп барҙы. Аңламаным тәүҙә, ер убылғандай булды. Миләүшәнең шат тауышын, Алмас менән осраша башлауҙарын һөйләүен йөрәгем туҡтарҙай булып тыңланым. “Нишләп алдан әйтмәнең?” – тип кенә һорай алдым. “Эй, беләһең бит мине, өс көндән ташлағым килә башлар әле”, – булды яуап. Шат ине әхирәтем, минең тораташтай ҡатып тороуымдың сәбәбен аңлай ҙа алманы. “Йәнә ҡан баҫымың төшкән, әйттем мин һиңә – йәшел сәй эсмә”, – тип лекция уҡырға ғына тотондо.\nШунда аңланым – быға тиклем бәхетле ҡыҙ булғанмын икән. “Өслө”ләр өсөн стипендия алмай ҡалғанда ла, әсәйем менән атай әрләшкәндә илап ятҡанда ла, ағайымды әрмегә алып, “ҡыҙыу нөктә”ләргә ебәреп, ут йотоп көткәндә лә мин бәхетле булғанмын. Миндә гел һыҡрап торған яра барлыҡҡа килде, күңел һүрелде. Бөтөнләй йәмһеҙ икән был тормош. Ниңә кешене тәүҙә һауаға күтәрергә икән, аҙаҡ иҙеп һалырҙай булғас? Етмәһә, Миләүшә, ихлас булараҡ, көн һайын Алмас менән булған ваҡиғаларын, хәлен еткереп тора. Уның ата-әсәһенең кем икәнлеген белә хәҙер, бик бай кешеләр, уҡып бөткәс, баш ҡалала һәйбәт эш табып бирәләр икән. “Әллә ни яратмайым, артыҡ тыныс ул Алмас, ләкин кейәүгә сығырлыҡ егет, аҡыллы”, – тип йөрәгемде өтә генә. Иламаған көн ҡалманы, уларҙы бергә күреү – минең өсөн ҡара ҡайғы. Көнләшәм. Ныҡ көнләшәм. Ләкин мөхәббәтемде бер күреү өсөн, көнләшеүемдән ҡара янып булһа ла, икеһе менән гел осрашып торам. Алмас минең менән яҡшы мөнәсәбәттә, хатта дуҫтарса телефон аша ла һөйләшеп алабыҙ. Миләүшә менән әрләшһәләр, минән кәңәш һорай. Уф, шул саҡтағы утлы хистәрҙе... “Ташла уны, ташла, мин һине бер ҙә ҡайғыртмам, яратам, үлеп яратам һине!” – тип бар көскә ҡысҡырғым килә. Ләкин булмай шул…\nШулай каникул да килеп етте. Беҙ Миләүшә менән – ауылға, Алмас үҙ яғына ҡайтып китте. Көн һайын кис йәштәр менән йыйылабыҙ, әхирәтем дә, Алмасҡа тыныс төштәр теләп, урамда телефондан ситкә генә барып һөйләшә лә, егете бар икәнлеген бөтәһенән дә йәшереп, таңға тиклем дискотекала йөрөй. Мин дә уның менән, ләкин башҡа егеттәрҙе яҡын да ебәрмәйем. Күңелдә УЛ ғына. Әллә ниндәй өмөт булды һәр ваҡыт. Бер мәл әхирәтем ҡаланан ҡайтҡан Илнур исемле егет менән дуҫлашып китте, һоҡланғыс пар ине – ғашиҡтар, бер-береһе өсөн өҙөлөп торалар, ләкин Миләүшә Алмас менән дә даими аралаша, телефон аша һағынғанын һөйләй.\nАлдашҡым килмәй, йән көйә башланы – ул бит Алмасты яратмай! Ә мин? һуң уның өсөн йөрәгемде һурып бирергә әҙермен бит. Тағы ла илайым. Шул тиклем ғәҙелһеҙлеккә сыҙап булмай, нишләп, һуң нишләп кемдер һин үлеп яратҡан кешене перспективалы булғаны өсөн генә үҙ янында тота. Миләүшә Илнурҙың – ябай мөхәббәт, ә инде Алмастың кейәүгә сыға торған егет икәнлеген шул тиклем бирелеп һөйләй, ә мин уның башына бер-ике тондороп алырҙай булам. Ысын. Алмас миңә тағы ла йышыраҡ шылтырата башланы. Моғайын, Миләүшә, мөхәббәт утында янып, “перспектива”һын да онотоп китәлер инде. Үлеп ғашиҡ булыуымды еңгәйҙән башҡа бер кем дә белмәй ине. Ул: “Бикәс, бәхет өсөн көрәшергә кәрәк, былай булмай, еткер ул егеткә Миләүшәнең хыянатын”, – ти башланы. Етмәһә, Алмас миңә: “Һинең менән һөйләшеү шул тиклем рәхәт, һағынам һине”, – ти. Телефонды һалам да, үкһеп илап, диванға ҡапланам, әсәй, бахыр, был балаға ни булды, тип өҙгөләнә. Миләүшә Илнур менән дә, Алмас менән дә һин дә мин аралаша. Әйттем бит инде – балҡып торған ҡыҙ ул, гел иғтибар үҙәгендә, гел уртала, гел йылмая, гел уға ғашиҡ булалар.\nОят, әммә яҙасаҡмын. Еңгәм менән план ҡорҙоҡ: Алмас миңә тағы ла шылтыратһа, еңгәм, телефонды алып: “Сәләм, Илнур! Эй, ул түгелме ни? Уф, Аллам, ғәфү итегеҙ инде, телефонда “Миләүшәнең егете” тип яҙылғас, Илнур тип торам”, – тип әйтәсәк. Башҡарҙыҡ был эште. Оят ине миңә әхирәтемде шул тиклем һатыуым өсөн. Ләкин мин ғашиҡ инем, Алмас та мине һағына, гел аралаша. Ғәйеплеменме-юҡмы – белмәйем, ләкин мин мөхәббәтем өсөн көрәштем. Ул инде барыһынан да юғары хис… Артабан барыһы ла теләгәнемсә дауам итте. Араларында ни булғанын аңларға тип әрләшә торғас, тегеләр ташлашып ҡуйҙы. Миләүшә минең ғәйепле икәнлекте аңламаны ла, ғөмүмән, ул, асыҡ һәм ихлас кеше булараҡ, ундай хәлдәр була икән тип уйлап та бирмәгәндер. “Шул еңгәңде инде – ҡыҫылмаған ере юҡ!” – тип кенә көйөп йөрөнө. Алмас, миңә шылтыратып: “Шул тиклем матур күңелле ҡыҙһың, әхирәтеңдең хыянатын йәшерҙең бит әле минән”, – тип артабан да аралашыуын туҡтатманы. Икенсе курста ул Яңы йыл байрамын баш ҡалала бергә үткәрергә тәҡдим итте, дуҫтарса, әлбиттә. Минән дә бәхетле кеше булмағандыр. Ҡунаҡ башланғас ҡына аңланым: бында барыһы ла парлы. Яңы йыл кисендә Алмас миңә: “Һин – хыялымдағы ҡыҙ. Тынысһың, һәр ваҡыт эргәмдәһең. Матурһың, аҡыллыһың. Яратам мин һине. Һин дә мине яратаһың – күрәм”, – тип әйтте. Шул ваҡыттағы хистәрҙе аңлата алмайым. Бер минутҡа үлгән кеүек булдым хатта. Үлдем һәм ғүмерлеккә бәхетле булыр өсөн ҡабаттан терелдем…\nЯңыраҡ никахыбыҙ булды. Яратабыҙ бер-беребеҙҙе, һәр минут һағындыра, икебеҙ ҙә өйгә йүгерешеп ҡайтабыҙ. Алмас әйтеүенсә, ул миңә күптән ғашиҡ булып йөрөгән булған. Ләкин әхирәтем менән дуҫлығыбыҙ хаҡына мин был һөйөүҙән баш тартырмын тип ҡурҡҡан. Әхирәтем минең менән араны өҙҙө, аңлайым уны – хыянат тураһындағы серҙең минән сыҡҡанлығы көн кеүек асыҡ хәҙер. Ул да мине аңлаһын, ғәфү итһен ине. Илнур ҙа түгел, бөтөнләй икенсе егете бар хәҙер уның, башҡаса булыуы мөмкин дә түгел – ул бәхеткә, матур тормошҡа лайыҡ кеше, матур ул. Миндә лә бит бер ғәйеп тә юҡ, бер кемдең дә һөйөүенә аяҡ салманым, үҙемдекен генә алдым.


Башҡортостанда ике миллион гектар майҙанда яҙғы сәсеү эштәре башҡарылған // Иҡтисад | новости башинформ.рф\nБашҡортостанда ике миллион гектар майҙанда яҙғы сәсеү эштәре башҡарылған\n16:40, 16 июня 2015 Иҡтисад\nӨФӨ, 2015 йыл, 16 июнь. /«Башинформ» мәғлүмәт агентлығы, Розалиә Вәлиева/.\nБашҡортостанда ике миллион гектарҙан ашыу майҙанда яҙғы сәсеү эштәре башҡарылған. Бөртөклөләр һәм ҡуҙаҡлылар майҙандың 67 процентын биләй. Был хаҡта республика Ауыл хужалығы министрлығының матбуғат хеҙмәте хәбәр итә.\nМал аҙығы культураларының дөйөм майҙаны 967 мең гектар тәшкил итә, был үткән йыл кимәленә ҡарата 60 мең гектарға күберәк. Яртыһынан ашыуын кәзә үләне, люцерна, ҡыяҡлылар кеүек күп йыллыҡ үләндәр биләй. Аграрийҙар алдында шартлы бер баш малға 30-32 центнерҙан да кәм булмаған аҙыҡ берәмеге әҙерләү бурысы тора. Дүртөйлө, Илеш, Ҡырмыҫҡалы, Мәләүез, Стәрлетамаҡ һәм Саҡмағош райондарында мал аҙығын әҙерләү башланған.


Рәми Ғариповтың “Торналар” шиғырын өйрәнеү (V класс) Ғ.Т. Илембәтова, Республика дистанцион белем биреү үҙәгенең Сибай филиалы уҡытыусыһы\n4 Июнь , 14:02\nДәрестең темаһын бергә асыҡлайыҡ, уҡыусылар. Мин һеҙгә йомаҡ уҡыйым. Әгәр яуабын дөрөҫ тапһағыҙ, бөгөн дәрестә нимә тураһында һөйләшеүебеҙ тураһында белерһегеҙ.Яҙын йырлап киләләр,Беҙҙе моңға күмәләр,Көҙөн тағы күмәкләшепЙылы яҡҡа китәләр.– Был нимә, балалар? (Ҡоштар.)– Эйе, ҡоштар. Тимәк, бөгөн нимә тураһында һөйләшәсәкбеҙ? (Ҡоштар тураһында.)– Ниндәй ҡош тураһында һөйләшәсәгебеҙҙе белер өсөн тағы ла бер йомаҡтың яуабын табырға кәрәк булыр. Тыңлағыҙ әле.Аяҡтары уның оҙон,Әйт, ниндәй ҡош, уйлап торма.Яҙын ҡайта көҙөн китә,“Тор-райыҡ” тиһә лә... (торна).\nМаҡсат. Рәми Ғариповтың тормош юлы һәм ижады буйынса белемдәрҙе тәрәнәйтеү.\nБурыстар. 1. Белем биреүсе: Р. Ғариповтың ижады буйынса белемдәрҙе нығытыу һәм системаға һалыу, торна тураһында белемдәрен киңәйтеү, лексик төшөнсәләрҙе үҙләштереү, омоним, антонимдарҙы ҡабатлау.\n2. Үҫтереүсе: уҡыусыларҙың тасуири уҡыу күнекмәһен камиллаштырыу, һүҙлек запасын байытыу, фекер ҡеүәһен үҫтереү.\n3. Тәрбиәүи: әҙәбиәткә, поэзияға һөйөү, Р. Ғариповтың ижады менән ғорурланыу тойғоһо уятыу, тәбиғәткә, ҡоштарға ҡарата һаҡсыл ҡараш тәрбиәләү.\nДәрес төрө: яңы материал менән танышыу дәресе.\nУҡытыу методы: проблемалы уҡытыу, тәнҡитле фекерләүҙе үҫтереү, проект алымдары.\nУҡытыу алымдары: әңгәмә, һорау-яуаптар, һүҙлек менән эш, тәржемә итеү, тасуири уҡыу, ИКТ ҡулланыу.\nПредмет буйынса һөҙөмтәләр: тема буйынса яңы һүҙҙәрҙе, төшөнсәләрҙе үҙләштереү, системалаштырыу, омоним, антонимдарҙы ҡабатлау, тасуири уҡырға өйрәнеү.\nМетапредмет буйынса һөҙөмтәләр: дәрестә ҡуйылған маҡсатты аңлау, уны тормошҡа ашырырға тырышыу, дәреслектән кәрәкле мәғлүмәтте таба белеү, яңы һүҙҙәрҙе телмәрҙә ҡулланыу, уҡыған әҫәрҙе тормош менән бәйләй белеү, һорауҙарға яуап биреү, үҙ белемеңде баһалау.\nШәхси һөҙөмтәләр: тәбиғәттең матурлығын күрә, тоя белергә өйрәнеү, ҡоштарға ҡарата һаҡсыл ҡараш булдырыу.\nПредмет-ара бәйләнеш: әҙәбиәт, тел, халыҡ ижады, мәҙәниәт, зоология, музыка.\nПринциптар: системалылыҡ, эҙмә-эҙлелек, теория һәм практика берлеге, индивидуаль.\nЯңы термин-төшөнсәләр: бригадир, лапаҫ, афәт.\nБашҡорт теле һәм әҙәбиәте: уҡытыу рус телендә алып барылған дөйөм белем биреү ойошмаларының 5-се класы өсөн туған(башҡорт)телен һәм әҙәбиәтен өйрәнеү өсөн дәреслек / (авт.-төҙ.: В.И. Хажин, Ә.Х. Вилданов, Ф.Ә. Аҡҡужина, М.И. Ҡарабаев, З.Р. Әминева) – Өфө: Китап, 2020. – 296 бит\nЙыһазландырыу: компьютер, дәреслек, һүҙлектәр.\n– Һаумы, һаумы!\n– Һаулашам – сәләм бирәм,\n“Һаумы!” тигән һәйбәт һүҙҙе\nБар донъяға ебәрәм.\n2. Фонетик-артикуляцион күнегеү.\nРә-рә-рә – урман буйлап йүгерә,\nРа-ра-ра – ҡулын болғап саҡыра.\nРө-рө-рө – япраҡ ярған бөрө,\nРө-рө-рө – урманда тыныс йөрө.\nҪа-ҫа-ҫа – ҡайһылай матур баҫа,\nСа-са-са – тыпырлап күңел аса.\nСа-са-са – дәртләндерәм: «Их, ас-са!»,\nСа-са-са – бейей шулай башҡортса.\nII. Яңы тема өҫтөндә эш.\n1. Дәрестең темаһын асыҡлау, маҡсатын билдәләү.\n– Дәрестең темаһын бергә асыҡлайыҡ, уҡыусылар. Мин һеҙгә йомаҡ уҡыйым. Әгәр яуабын дөрөҫ тапһағыҙ, бөгөн дәрестә нимә тураһында һөйләшеүебеҙ тураһында белерһегеҙ.\nЯҙын йырлап киләләр,\nБеҙҙе моңға күмәләр,\nКөҙөн тағы күмәкләшеп\nЙылы яҡҡа китәләр.\n– Был нимә, балалар? (Ҡоштар.)\n– Эйе, ҡоштар. Тимәк, бөгөн нимә тураһында һөйләшәсәкбеҙ? (Ҡоштар тураһында.)\n– Ниндәй ҡош тураһында һөйләшәсәгебеҙҙе белер өсөн тағы ла бер йомаҡтың яуабын табырға кәрәк булыр. Тыңлағыҙ әле.\n“Тор-райыҡ” тиһә лә... (торна).\n2. Торна тураһында белешмә биреү.\n– Уҡыусылар, һеҙ торна тураһында нимәләр беләһегеҙ? (Торна – оҙон муйынлы һәм оҙон аяҡлы бейек ҡош. Баштары ҙур түгел, суҡыштары тура һәм осло. Аҡ һәм һоро торналар була. Улар күбеһенсә һаҙлы урындарҙа йәшәйҙәр. Торна – иң ҙур осар ҡош. Торанлар бик матур була.)\nБеҙ бөгөн Башҡортостандың халыҡ шағиры Рәми Ғариповтың “Торналар” шиғыры өҫтөндә эшләйәсәкбеҙ. Тәүҙә ҡыҫҡаса шағирҙың тормош юлы һәм ижады менән танышып үтәйек.\n3. Рәми Ғариповтың тормошо һәм ижады менән таныштырыу.\nРәми Ғарипов 1932 йылдың 12 февралендә Салауат районының Арҡауыл ауылында ябай колхозсы ғаиләһендә тыуған. Атаһы Йәғәфәр Мөхәммәтрәхим улы үҙ заманы өсөн уҡымышлы кеше булған. Ул Бөйөк Ватан һуғышы башланыу менән фронтҡа китә. 1943 йылдың 23 февралендә Сталинград янында ҡаты һуғышта һәләк була. Ғаиләлә дүрт бала ҡала: Рәми, Рауил, Урал һәм Мөршиҙә. Әсәләре Гөлмәрйәм Хизбулла ҡыҙы бик эшсән була. Гөлмәрйәм инәй колхозсылар өсөн икмәк бешергән. Ә был эште теләһә кемгә түгел, тик ышаныслы кешеләргә генә тапшырғандар.\nРәми бәләкәйҙән бик күп уҡырға ярата, шуға ла зирәк, сабыр холоҡло, тыйнаҡ булғаны өсөн уны иптәштәре яратып “Бабай” тип йөрөткәндәр.\nРәми Ғарипов 15 йәшлек сағынан Өфө ҡалаһына мәктәп-интернатҡа уҡырға килә. Өс йыл үткәс, Рәми Мәскәү ҡалаһындағы М. Горький исемендәге Әҙәбиәт институты студенты булып китә.\n1954 йылда беренсе китабы “Йүрүҙән” донъя күрә. 1958 йылда “Таш сәскә” исемле китабы баҫыла.\n4. Р. Ғариповтың «Торналар» шиғыры өҫтөндә эш.\nА. Һүҙлек эше: һауалай – һауаға күтәрелә, йомарт-бер нәмәһен дә йәлләмәй, кәңәш ҡора – кәңәшләшә, лапаҫ – аҙбар, афәт – бәлә-ҡаза, һуғыш.\nБ. Һорау ҡуйыу: торналар ҡайҙа китергә йыйыналар һәм ни өсөн?\nВ. Шиғыр өҫтөндә эш:\n– уҡытыусының уҡыуы,\n– эстән уҡыу;\n– хор менән уҡыу;\n– сылбыр буйынса уҡыу,\n– тасуири уҡыу өҫтөндә эш.\nГ. Һорауҙарға яуап биреү:\n“Йәй ҙә үтеп китте, ахыры,\nҺауалай бит торналар” тигән юлдарҙы нисек аңлайһығыҙ?\n– Ниндәй йомарт ер тураһында һүҙ бара?\n– Ни өсөн шағир торналарҙы бригадирҙың ер үлсәгән таяғына оҡшата?\n– Лапаҫ-келәт баштарына менде салғы-тырмалар һөйләменең мәғәнәһен аңлатығыҙ.\n– Йәй, алыҫ, күк, менде, һау булығыҙ һүҙҙәренең антонимдарын табығыҙ\n– Шиғырҙан омонимдарҙы табығыҙ (йәй, күк).\nҒ. Релаксация. Әйҙәгеҙ, хәҙер торна моңон тыңлап ҡарайыҡ. Уҡыусылар, торналарҙың тауышы ниндәй? (Балалар яуап бирә.)\n– Эйе, уларҙың тауыштары бик моңһоу. Торналар тыуған илдәренән алыҫҡа китеүгә бик бойоғалар. Беҙ ҙә тыуған өйҙәребеҙҙән оҙаҡҡа ситкә сығып китһәк, һағынабыҙ бит. Ҡоштарҙа ла кешеләр һымаҡ һағыныу хистәре бар.\nӘйҙәгеҙ, Риза Мәһәҙиев башҡарыуында “Ҡайтыу” йырын тыңлап алайыҡ. Был йырҙа ла торналар яҙмышы кеше яҙмышы менән сағыштырыла. (Р. Мәһәҙиев башҡарыуында “Ҡайтыу “ йырын тыңлайҙар.)\nЕ. Шиғыр буйынса һығымта:\nБоронғо Египетта торналарҙы ҡояш ҡошо тип атағандар. Улар был ҡоштарҙы яратып, хатта өйҙә лә аҫырағандар. Торналарға ҡул һуҙыусыларҙы үлем язаһына тарттырғандар.\nБоронғо Римдә торналарҙың күренеүе яҡшыға юралған. Ҡытайҙа был ҡош оҙаҡ йәшәү атрибуты булып һаналған. Японияла ул үлемһеҙлек, бәхет, сәскә атыу символы булған. Рәсәйҙә торналарҙы Аллаһ ҡоштары тип атағандар. Башҡорттар торнаны изге ҡош тип йөрөтә. Шулай уҡ тыныслыҡ ҡошо ла ул. Шуға күрә күп халыҡтар уның тураһында легендалар һәм әкиәттәр сығарған.\nҠыҙғанысҡа ҡаршы, торналарҙың күп төрҙәре юҡҡа сығыу хәлендә.\nIII. Дәресте йомғаҡлау.\n– Бөгөн беҙ, уҡыусылар, дәрестә нимәләр белдек? (Яуаптар дөйөмләштерелә.)\n– Эйе, Башҡортостандың халыҡ шағиры Рәми Ғариповтың тормош юлы һәм ижадына байҡау яһаныҡ, уның “Торналар” тигән шиғыры өҫтөндә эшләнек. Әҙиптең тыуыуына быйыл 90 йыл тулды. Ошо уңайҙан БЮТ телеканалы шәхескә махсус проект арнаған. Башҡортостанда йәшәгән төрлө милләт вәкилдәре шағирҙың “Туған тел” шиғырын төрлө телдәрҙә ятлап ишеттерҙе. “Туған тел” шиғыры Рәми Ғарипов ижадының ғына түгел, ғөмүмән башҡорт, төрки әҙәбиәтенең алтын фондын тәшкил итә. Шиғыр тәржемә ителеп рус, белорус, украин, саха, ҡырғыҙ, ҡаҙаҡ, мари, татар, удмурт һәм башҡа телдәрҙә берҙәй аһәңле, ғорур яңғырай.“Туған тел” – Шағирҙың төп шиғыры, уның гражданлыҡ позицияһы, халҡына булған һөйөүе сағылышы. Ошо шиғыр арҡылы уны беләләр, ошо шиғыр арҡылы ул бөйөк.\n– Әйҙәгеҙ, уҡыусылар, беҙ ҙә ошо шиғырҙы хор менән уҡып ишеттерәйек. (Слайдтан уҡыу.)\nРефлексия, уҡыусыларҙы баһалау.\n– Мин бөгөн дәрестә белдем...\n– Мин өйрәндем...\n– Миңә оҡшаны...\n– Миңә ауырыраҡ булды...\n– Минең кәйеф...\n– Мин бөтәһен дә яҡшы үҙләштерҙем. Иптәштәремә лә ярҙам итә алам («5» билдәһе).\n– Мин яҡшы эшләнем. Дәрес материалын аңланым («4» билдәһе).\nӨйгә эш. “Торналар” шиғырын ятларға, торна һүрәтен төшөрөргә.\nҒ.Т. Илембәтова, Республика дистанцион белем биреү үҙәгенең Сибай филиалы уҡытыусыһы.


Б а шҡортостан Республикаһының Ейәнсура районы муниципаль районының муниципаль — презентация на Slide-Share.ru 🎓\nПрезентация на тему: Б а шҡортостан Республикаһының Ейәнсура районы муниципаль районының муниципаль\n
Больше презентаций на Slide-Share.ru
\nСкачать (13544 Кб)\nБ а шҡортостан Республикаһының Ейәнсура районы муниципаль районының муниципаль автоном мәҙәниәт учрежденияһының «Ейәнсура балалар китапханаһы »\nЖурнал кескәйҙәр өсөн тәғәйенләнһә лә, унда мөһим темалар яҡтыртыла. Ҡыҙҙар, малайҙарҙы Башҡортостан тарихы, башҡорт халҡының тарихы, уның күренекле шәхестәре менән дә таныштырып килә.\n«Аҡбуҙат» ғ аилә журналына ла әйләнде. Бының сере бик ябай: Әсәй культы, Атай культы шулай уҡ баҫманың тематик йүнәлешен билдәләй. «Ояһында ни күрһә – осҡанда шул булыр», - ти халыҡ мәҡәле. Ғаиләләребеҙ ни тиклем ныҡлы, тәрбиәле, милли тамырлы булһа, киләсәгебеҙ ҙә шул тиклем матур буласаҡ.\nЭйе, ысынлап та, бер ҡараһаң, «Аҡбуҙат» - етди журнал. Икенсе ҡараһаң, ул – бик күңелле баҫма. Балалар уның яратыуының сәбәптәре лә бар: әкиәт, хикәйә, шиғыр йә булмаһа уйын, башватҡыс формаһында бирелә.\n« Аҡбуҙат » журналында ғы м әҡәлә, хәбәрҙәр күберәк мәктәп тормошо, тыуған төйәккә бағышланған, һүрәтләмәләр – яҡын кешеләре, дуҫтары, синыфташтарына.\nК ескәй йәштәге уҡыусылар өсөн шиғырҙарҙың төп геройҙары – балалар үҙҙәре. Баланы уратып алған йәмғиәт – беренсе сиратта ата-әсә, олатай-өләсәй һәм туғандар.\nЖурнал биттәрендә донъя күргән ҡыҙыҡлы әкиәттәр, хикәйәләр йылдан-йыл тематика, образдар яғынан байый. Әкиәттәрҙә тормош-көнкүреш, халыҡтың йәшәйеше, киләсәккә булған өҙөлмәҫ өмөттәре сағылыш таба.\nЖурналда әҙәп-әхлаҡле, башҡорт рухлы, белемле булып үҫергә өйрәтеүсе хикәйәләр ҙур урын ала. Бәләкәйҙән әсә телен яратырға, тыуған илде, тыуған ерҙе яратырға өйрәтеүсе ижад емештәре лә донъя күрә.\n«Аҡбуҙат» журналындағы рубрикалар\n« Бәпембә » рубрикаһында кескәйҙәрҙең ижад емештәре – шиғырҙары, мәҡәләләре, һүрәттәре урын ала. « Арҙаҡлы шәхестәр ». Был рубрикала илебеҙҙең күренекле кешеләре, уларҙың башҡарған эштәре, иҫтәлектәре хаҡында яҙыла.\n« Еңел инглиз теле ». Сит телде үҙ аллы өйрәнергә ярҙам итә. Ҡыҙҙар, малайҙар төрлө темаға арналған ябай һүҙҙәрҙе белә, ҙур булмаған текстарҙы тәржемә итеү серҙәренә төшөнә.\n« Мин уҡырға өйрәнәм ». Кескәйҙәрҙе уҡырға, яҙырға өйрәтә. Унда башватҡыстар, һүрәттәр, хикәйәләр ҙә бирелә.\n« Алтын бишек ». Тыуған төйәгебеҙҙең тәбиғәт ҡомартҡылары, иҫтәлекле урындары хаҡында һөйләнелә.\n« Аҡбуҙат»та баҫылған күп әҫәрҙәр « Әлифба»нан башлап бик күп дәреслектәргә индерелгән. Ә журналдың рәссамдары уларҙы биҙәүҙә ихлас ҡатнаша. Шулай итеп, « Аҡбуҙат » үҙендәге тере һыуҙы күңелдән-күңелгә, йөрәктән-йөрәккә өләшеп, йәш быуын өсөн тылсымлы тәрбиәсегә әйләнә бара.\n«Аҡбуҙат» – киләсәк баҫмаһы, сөнки уның уҡыусылары – илдең йәш хужалары. Халҡыбыҙ, милләтебеҙ яҙмышы гәзит-журнал уҡыусылар ҡулында. Журнал киләсәктә лә илгә лайыҡлы алмашсылар тәрбиәләүҙә иң яҡын, иң тоғро ярҙамсы.\nПоследний слайд презентации: Б а шҡортостан Республикаһының Ейәнсура районы муниципаль районының муниципаль\nИ Ғ Т И Б А Р!!! Дуҫтар, тик һеҙҙең өсөн генә тағы ла бер ШАТЛЫҠЛЫ ХӘБӘР! Осһоҙ хаҡтар, өҫтәмә ташламалар менән яҙылыу декадаһы башлана. Ул 1-нән 10-сы июнгә саҡлы барасаҡ. Кескәйҙәребеҙҙең яратып уҡыған “ Аҡбуҙат ” журналына, 2020 йылдың икенсе яртыһына, яҙылырға онотмағыҙ !


Республикабыҙ биатлонсылары Бабиков һәм Латипов Рәсәй исеменән Донъя кубогында сығыш яһай\n13 Ноябрь 2020, 16:55\nБашҡортостан биатлоны тәрбиәләнеүселәре Антон Бабиков һәм Эдуард Латипов Рәсәйҙең йыйылма командаһы составында Донъя кубогында ҡатнаша. Ярыштар 28 ноябрҙә башлана. Валерий Польховский етәкселегендәге команданың тренерҙар штабы шундай ҡарар ҡабул итте.\n«Антон Бабиков ике уҙышта ла лайыҡлы сығыш яһаны. Был спортсыны бөтәһе лә яҡшы белә. Ул беҙ унан көтөргә хоҡуҡлы уңыштарға ирешә тип әйтә алам, — тип билдәләне Рәсәй йыйылма командаһының баш тренеры. — Эдуард Латиповҡа функциональ әҙерлек буйынса бер ниндәй ҙә һорауҙар юҡ, ләкин ул атыуҙа ҡалыша. Дөрөҫөн әйткәндә, был йәһәттән беҙ унан күберәкте көткәйнек. Уға ошо компонент өҫтөндә эшләргә кәрәк».\nХәтерегеҙгә төшөрәбеҙ, Антон Бабиков Ханты-Мансиҙа әҙерләнгәндә 15 саҡрымға икенсе контроль масс-стартта еңде. Эдуард Латипов был ярыштарҙа бишенсе урынды алды.


Бөтмәҫ коррупция булды бит... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Бөтмәҫ коррупция булды бит...\nБөтмәҫ коррупция булды бит... 06.04.2018 // Йәмғиәт\nНимә ул коррупция? “Коррупция – вазифалы кешеләрҙең һәм сәйәсмәндәрҙең законһыҙ байыуы, ришүәт алыуы, урлашыуы һәм мафия структуралары менән әшнәлек итеүендә сағылған әхлаҡи боҙолғанлығы ул”, – тигән аңлатма бирелә С.И. Ожегов һүҙлегендә. Был яуызлыҡ кешелеккә быуаттар төпкөлөнән тынғылыҡ бирмәй. Әле лә, ришүәт алыу, дәүләт аҡсаһын туҙҙырыу, мутлашыу, мәжбүр итеп алыу, вазифаны яуыз ниәттә файҙаланыу кеүек миҫалдарҙа сағыла. Ғөмүмән, йәмғиәтебеҙ именлегенә лә зыян килтергән енәйәт ул.\nӘлеге мәлдә республикала ришүәтселеккә ҡаршы төрлө көрәш алымдары ҡулланыла. Былтыр Коррупцияға ҡаршы тороу милли планын, конфликт комиссияларының, бүлексәләренең һәм коррупция йүнәлешендәге тәртип боҙоуҙарҙы иҫкәртеү өсөн яуаплы вазифалы кешеләрҙең эшмәкәрлеген бойомға ашырыуға ҙур көс йүнәлтелгән. Әлбиттә, илдә был енәйәтселеккә көрәш йылдар дауамында алып барыла. Һуңғы ваҡытта мәғлүмәт технологиялары коррупцияһына ҡаршы тороу буйынса мөһим аҙымдар яһала. Быйылдан дәүләт вазифаһын биләгәндәр килем тураһындағы электрон формалағы белешмәне махсус программа файҙаланып тултыра. Ә инде 2019 йылдан иһә бөтә граждан хеҙмәтендә булғандар ошо форматҡа күсәсәк.\nБынан тыш, Рәсәйҙә дәүләт граждан хеҙмәте кадрҙар составы менән идара итеү берҙәм мәғлүмәт системаһы файҙаланыла башлаясаҡ. Ошо система килем һәм сығымдар, милек һәм мөлкәтселек характерындағы бурыстар тураһындағы белешмәне эшкәртәсәк, уларҙағы мәғлүмәттәргә анализ яһаясаҡ. Был иһә коррупцияға ҡаршы тороу өлкәһендәге ведомство-ара эшмәкәрлектең һөҙөмтәлелеген арттырасаҡ.\nҺуңғы үткәрелгән социологик һорау алыу төбәк халҡының ете-һигеҙ процентының (300 мең самаһы кеше) республикала коррупция хәле киҫкен тора тип иҫәпләүен күрһәтә. Шул уҡ ваҡытта күпселек власть органдарында, тәртип һаҡлау һәм һаулыҡ һаҡлау тармаҡтарында, мәғариф учреждениеларында, торлаҡ-коммуналь хужалыҡ өлкәһендә, хеҙмәт күрһәтеүҙә ришүәтселек тулыһынса бөтөрөлмәгән. Һорау алғандарҙың 60 проценты, был яуызлыҡҡа ҡаршы көрәш етерлек кимәлдә алып барылмай, тип иҫәпләй.\nОшо хаҡта республика Башлығы Рөстәм Хәмитов: “Аңлайым, власть өсөн был ауыр баһа. Шул уҡ ваҡытта ошондай баһаны аңлап ҡабул итәбеҙ, сөнки коррупция күренештәре власть органдарында, башҡа дәүләт һәм тәртип һаҡлау структураларында тағы ла көслөрәк сағылыуын күрәбеҙ. Тармаҡ рейтингы тураһында һөйләгәндә, һорау алыуҙа ришүәтселектә иң алда барғандар рәтендә ЮХХДИ тороуы күренә. Унан ҡала тәртип һаҡлау органдары, вузда белем алыу системаһы, власть органдары, муниципалитеттар. Ришүәтселек эшкә урынлашыуҙа һәм хеҙмәт баҫҡысы буйынса үрләү мәсьәләһендә лә сағыла. Кешеләр юл хужалығында ла коррупция күҙәтелә тип иҫәпләй. Бер нисә йыл элек кенә дәүләт был тема менән ныҡлап шөғөлләнә башланы. Бөгөн илдә 1990 – 2000 йылдарҙағы кеүек ҙур предприятиеларҙы бушлай тиерлек һатыуға ҡағылышлы тәртипһеҙлектәр юҡ. Беҙҙең республика тураһында әйткәндә, беҙ ул саҡтағы күп һанлы милек һатыуҙан аҡса килгәнен тойманыҡ. Бөтә табыш йә шәхси ҡулда, йә акционер йәмғиәттәрендә. Был йәһәттән республика бюджеты файҙа күрмәгән. Шулай булһа ла, аңлашылмаған һорауҙар ҡала. Уларҙы асыҡлаясаҡбыҙ әле, көс, һәләт, ойошҡанлыҡ еткәнсә көрәшәсәкбеҙ. Шунһыҙ иҡтисадта, бизнеста, йәмғиәттә үҫеш булмаясаҡ”, – тине.\nӘлбиттә, был һүҙҙәрҙә хаҡлыҡ бар. Әммә ул ҙур юғалтыуҙарҙы тергеҙеү, ай-һай, еңел булырмы икән?!\nРишүәтселеккә ҡаршы көрәштә халыҡҡа аңлатыу эше алып барыу һөҙөмтәле тип иҫәпләнә. Әммә был йүнәлештә эш башланып ҡына тора. Шулай ҙа ыңғай һөҙөмтәләр бар. Мәҫәлән, коррупцияға бәйле булған етәкселәр тураһында киң мәғлүмәт сараларында йышыраҡ яҙа башланылар. Был үҙе үк ундай әҙәмдәргә ҡарата насар фекер тыуҙырыуға булышлыҡ итә.\nРеспублика бюджет аҡсаһының бер тиненә лә тейергә ярамай, тип йыш әйтә киләбеҙ. Әммә әле төҙөлөш комплекстары, төҙөүселәр менән бәйле тармаҡта хәл итәһе мәсьәләләр бар. Хаҡтарҙы күпкә арттырып, “һоро схемалар” аша аҡса эшләп ҡалырға тырышыусылар ҙа бихисап. Ундай етешһеҙлектәргә юл ҡуймаҫ өсөн, быны контролдә тоторға бурыслы вазифалы кешеләргә ҡарата талаптар артырға тейеш.\nРеспубликаның ведомство-ара йәмәғәт хәүефһеҙлеге советы секретары Алексей Касьянов белдереүенсә, былтыр коррупцияға ҡаршы тороу сараларын тормошҡа ашырыу барышында 33 граждан һәм 133 муниципаль хеҙмәткәр юридик яуаплылыҡҡа тарттырылған. Шул иҫәптән муниципаль вазифа биләгән 30 кеше ышанысты юғалтыуға бәйле эшенән ҡыуылған. Республика дәүләт власы органдарының кадрҙар хеҙмәте граждандар мәнфәғәтендә бәхәсте бөтөрөү йәки көйләү талаптарын үтәмәгән ун осраҡты асыҡлаған. Уларҙың туғыҙы буйынса дисциплинар яуаплылыҡҡа тарттырыу сараһы күрелгән. Шул уҡ ваҡытта 156 граждан бәхәсле хәл килеп тыуыу ихтималлығы тураһында етәксеһенә белдерә һәм уларҙың 124-ен үҙ ваҡытында хәл итәләр.\nРеспубликала коррупция кимәлен баһалау буйынса социологик тикшереү һөҙөмтәһе нигеҙендә респонденттарҙың 41,9 проценты – юғары, 35,3 проценты – уртаса, алты проценты түбән ришүәтселек күренеше тураһында белдергән. Ҡала округында йәшәгәндәр үҙҙәрендә коррупция кимәлен 39,7 процентҡа имен түгел тип баһалаған, ә ауыл халҡы – 29,7 процент. Халыҡты борсоған төрлө һорауҙар араһында ришүәтселек мәсьәләһе әһәмиәте буйынса етенсе урында тора. Шул уҡ ваҡытта һорау алыуҙа ҡатнашҡандарҙың өстән ике өлөшө – 67 проценты – был кире күренеш менән туранан-тура осрашмаған, ә туғандары, күршеләре, таныштары, хеҙмәттәштәре аша белә. Әммә өстән бер өлөшөнөң ошондай осраҡтарҙың шаһиты йә ҡатнашыусыһы булыуы ла был йүнәлештә әле эшләргә лә эшләргә кәрәклеге тураһында һөйләй.\nБөтмәҫ коррупция булды бит... Беҙ уға ҡаршы көрәшмәһәк, кем ул енәйәткә ҡаршы торор һуң?


Хәбәрҙәр: ONCE -Астурия премияһы лауреаты.\nONCE -Астурия премияһы лауреаты.\nИспанияның Овьедо ҡалаһында- Астурия Кенәзлеге автономия өлкәһенең административ үҙәгендә шаршамбы көн Астурия Кенәзе премияһының “Берҙәмлек”категорияһындағы лауреаты аталды. Был абруйлы премияның 8 категорияһы бар.\nЖюри рәйесе, региональ хөкүмәт башлығы Хавьер Фернандес лауреаттың исемен атаны:\n“Премия һуҡырҙарға ярҙам итеүсе Испания Милли Ассоциацияһына(ONCE) бирелә, ул 75 йыл буйы миллиондарса кешеләрҙең социаль интеграцияһы, лайыҡлы тормошо өсөн көрәшә. Был ойошма күп халыҡ-ара инициативаларға өлгө була ала.”\nИспанияның Һуҡырҙарға ярҙам итеү Милли Ассоциацияһы- мөмкинлектәре сикләнгән кешеләрҙең проблемалары менән шөғөлләнеүсе Европалағы иң ҙур ижтимағи ойошма. Ул бушлай хеҙмәт, матди ярҙам күрһәтә, техник ҡорамалдар менән тәьмин итә, шул рәүешле кешеләрҙең тормошон еңеләйтә, уларға үҙаллылыҡ бирә.


Республикала уртаса эш хаҡы билдәле булды // Иҡтисад | новости башинформ.рф\n17:25, 19 февраля 2018 Иҡтисад\nРеспубликала уртаса эш хаҡы билдәле булды Фото: Карина Камаева\nӨФӨ, 2018 йыл, 19 февраль. /«Башинформ» мәғлүмәт агентлығы, Галина Бахшиева/.\nБашҡортостанда ойошма хеҙмәткәрҙәренең уртаса эш хаҡы, кесе эшҡыуарлыҡты ла иҫәпкә алып, 2017 йылдың ғинуар-декабрь айҙарында 30 149 һумға еткән. Был 216 йылға ҡарағанда 6,7 процентҡа күберәк. Шуның менән бергә 2016 йылдың ғинуар-декабрендә төбәктә реаль хеҙмәт хаҡы 3,7 процент тәшкил иткән, тип хәбәр итә Башҡортостанстат.\nСтатистар билдәләүенсә, йыл дауамында эш хаҡы аҡрынлап артҡан. Мәҫәлән, уҙған йылдың ғинуарында уртаса хеҙмәт хаҡы – 26 760 һум, июндә – 30 743, декабрҙә 37 694 һум булған.\nТеги: уртаса эш хаҡы, статистика


Бәхетле мөхәббәт тарихы — Официальный сайт Районного муниципального бюджетного учреждения культуры "Баймакская межпоселенческая центральная библиотека" муниципального района Баймакский район Республики Башкортостан\nБәхетле мөхәббәт тарихы\nГрейс Келли һәм Монако принцы Ренье III\n1955 йылда Канна фестивалендә Голливуд йондоҙо һәм “Оскар” премияһы лауреаты Грейс Келли АҠШ кинематографистары делегацияһын етәкләй. Актрисаға Монако кенәзлегендә ял итергә, казинола күңел асырға һәм Монако принцы Ренье III менән танышырға тәҡдим яһайҙар. Заманында бөйөк Кларк Гейбл (“Унесенные ветром” фильмындағы Ретт Батлер ролен башҡарыусы актер) һәм арҙаҡлы кинорежиссер Альфред Хичкок та иғтибарын яулай алмаған нәзәкәтле кино йондоҙон принц бик итәғәтле ҡаршылай.\nПринц һәм Келли күҙҙең яуын алған күркәм парк буйлап мауыҡтырғыс әңгәмәгә бирелеп ике сәғәттән ашыу ваҡыт үткәнен һиҙмәй ҙә ҡала. Ренье ҡыҙыҡлы һәм интеллектуаль әңгәмәсе булараҡ ҡына түгел, тыйнаҡ, һөймәлекле ир-егет булыуы менән дә Грейстың диҡҡәтен тарта. Бәхеткә күрә, 32 йәштә булыуына ҡарамаҫтан, буйҙаҡ принц Ренье иһә аҡыллы, йыйнаҡ һылыуҡайға бар йөрәге менән ғашиҡ була. Әммә, Европанан ҡайтҡан саҡта, Грейс был осрашыуҙың дауамлы булырын башына ла килтермәй. Пуритан ғаиләһенең ҡаты тәртиптәре нигеҙендә тәрбиәләнгән ҡыҙ йылы ҡабул иткәне өсөн принцҡа тыйнаҡ ҡына рәхмәт хаты яҙып ебәрә. Әммә хатҡа яуап алғас, ул бик тә хайран ҡала. Ниндәй яуап бит әле!!!\nРенье III бер нисә биттә кенәз тормошоноң “ауырлығы” тураһында йылы һәм йәнле итеп тасуирлай. Донъяуи тормош тураһындағы юлдарҙа ирония ла сағылып китһә, улар яңыраҡ ҡына бергәләп үткән паркта үҫкән гүзәл рауза гөлләмәләре хаҡында яратып, ихлас итеп яҙа. Бындай романтикаға бай, йылы тойғолар менән һуғарылған йөрәк ауазы ҡыҙҙың күңелен шундуҡ яулай. Келли ҙа уға шундай уҡ йылылыҡ нурҙарынан туҡылған яуап ебәрә. Шулай итеп улар алты ай һағынышлы, хистәр тулҡынындағы хаттар алышыуҙан һуң бер-береһенә ғашиҡ икәнлектәрен төшөнә.\n1956 йылдың матур Раштыуа кисендә принц Ренье Келлиҙың ата йортона ғаилә байрамына килә һәм рәсми рәүештә ҡыҙға тәҡдим яһай. Яҙға халыҡтың яратҡан актрисаһы тыуған йортон ғына түгел, илен, актерлыҡ карьераһын да ҡалдырып, Монако кенәзлегенә килә –Ренье Альберт III-нөң һөйөклө ҡатыны тип иғлан ителә. Монако үҙ тарихында бындай ҙа аҡыллы, тыйнаҡ, үҙен итәғәтле тота белгән һәм һәм үтә лә һылыу принцессаны хәтерләмәй – кескәй генә дәүләттә Келлиҙы барыһы ла үҙ итә. Ысын принцессалар кеүек ул да хәйриәлек менән шөғөлләнә: балалар өсөн байрамдар һәм ололар өсөн пансионаттарҙа сәй эсеүҙәр ойоштора. Ә саф һөйөүҙең нәтижәһе булып өс бала – ике ҡыҙ һәм бер ул донъяға ауаз һала.\nАйгөл Иҙелбаева тәржемәһе.


Юрий Григорович Өфөлә«Корсар» балетының репетицияһын үткәрә // Йәмғиәт | новости башинформ.рф\nЮрий Григорович Өфөлә«Корсар» балетының репетицияһын үткәрә\n11:22, 17 января 2012 Йәмғиәт\nБалетмейстер Юрий Григорович башҡорт балеты артистары менән «Корсар» спектакленең репетицияһын үткәрә. 18-се Нуреев фестивале ошо спектаклдең премьераһы менән асыласаҡ. Халыҡ-ара балет сәнғәте байрамы Өфөлә май аҙағында, миҙгел ябылыуы алдынан үтәсәк.\nОпера һәм балет театрынан хәбәр итеүҙәренсә, репетициялар Григоровичтың ассистенты Олег Рачковский менән ғинуар башында уҡ башланған. Хәҙер эштәр барышын тикшерергә маэстро үҙе килгән.\nБашҡорт дәүләт опера һәм балет театрының арҙаҡлы балетмейстер менән хеҙмәттәшлеге 90-сы йылдарҙа башланған. Юрий Григорович Өфөлә дүрт спектакль ҡуйған, улар әле һаман репертуар афишаһынан төшмәй. «Файҙаһыҙ һаҡлыҡ саралары», «Дон Кихот», «Щелкунчик» һәм «Аҡҡош күле» иң популяр пьесалар булып ҡала һәм тулы залдарҙа бара, тип билдәләне театрҙың әҙәби бүлеге хеҙмәткәре Валентина Айшпор.


Майҙандарҙың 36 проценты туңға һөрөлгән // Иҡтисад | новости башинформ.рф\nМайҙандарҙың 36 проценты туңға һөрөлгән\n11:20, 21 сентября 2011 Иҡтисад\nРеспублика аграрийҙары баҫыуҙарҙы киләһе йылдағы сәсеүгә әҙерләй. Ауыл эшсәндәре 435 мең гектарҙы туңға һөргән. Был планлаштырылған майҙандарҙың 36 проценты. Дүртөйлө, Мәләүез, Саҡмағош райондарында эштәр ойошҡан рәүештә алып барыла.\nТуңға һөрөү менән бергә ужым культураларын сәсеү ҙә тамамлана. Ямғырҙар арҡаһында страховка культураларын сәсеү бер аҙға һуҙылды. БР Ауыл хужалығы министрлығының матбуғат хеҙмәтенән хәбәр итеүҙәренсә, дөйөм алғанда 580 мең гектарҙа ужым сәсеү планлаштырылған. Әлеге ваҡытта ужым культуралары 456 мең гектар майҙанда сәселгән, планға ҡарата был 79 процент.\nБашҡортостандың туғыҙ районында был эш 90 һәм унан күберәк процентҡа башҡарылған. Баймаҡ, Белорет, Дәүләкән, Нуриман райондары страховка культураларын сәсеүҙе тамамлаған.\nТеги: ауыл хужалығы, туңға һөрөү